amanoisuno/poetBack huggingface dataset:
頌三門  其二 釋印肅 
此舍絕邊無壁落，充虛露地真寥廓。往來只道主人寬，爭似永嘉一宿覺。
頌三門  其三 釋印肅 
道人活計若虛空，應物無心世豈同。假立化城標寶所，暫時指客懷寰中。
頌三門  其四 釋印肅 
釋達空空遍覺華，到無高下淡渾茶。和雲假宿烟霞榻，明日東西處處家。
化無盡曆 釋印肅 
化城立有誰知意，普雨調和潤萬機。大根枝節全體露，何殊彌勒降生時。石兒拍掌連雲指，木女含笙和水吹。試問燈籠誰解舞，知無我者快拈鎚。
萍鄉縣丞求頌 釋印肅 
杜門終日不通書，得意忘言總不拘。舉向世間人不會，妄談生死事區區。信香不昧和光爇，禍福皆心豈有殊。心本全真含萬有，只緣六處起諸愚。眼耳舌鼻身意靜，箇中何物礙明珠。照天照地元不壞，非心貪妄命須臾。天命五旬當見覺，從其耳順縱心如。老人百出光無變，休將庚申叩文殊。了道即心含法界，心無應物合菩提。但勸諸人心莫怕，豈勞心上外求諸。爲君一念真空體，肯信無心道不虛。
謝戴安撫書院額 釋印肅 
普菴以此香，回向大居士。幻盡覺圓者，妙意難遮覆。惠我二筆端，三昧非迷悟。世間豈識知，何處尋門戶。六字光慈化，千古人欽慕。象出普菴名，天龍常守護。法本付賢侯，利益何窮數。傷嗟逐末流，忙忙失元路。千里萬里體無間，世出世間非我所。謝安撫，雲軒密布巴陵時，願垂青眸垂一顧。
題三門  其一 釋印肅 
玄之又玄，眾妙之門。空之又空，一法常存。要見本來真面目，除非直入這三門。
題三門  其二 釋印肅 
無門爲法門，無入是真入。君禮信佛心，有爲皆不及。舍財離相契無生，天耳廓通塵不立。
同輪歌 釋印肅 
應機互換不空同，任運隨時轉此公。豈用千尋麻索拽，指端輕撥滿寰中。活潑潑，耀玲瓏，相繼聯綿不斷窮。誰識那邊關捩子，閑摇取笑各西東。能應也資慵，無求不得此輪中。墜石此時猶拙計，力多功淺眾難供。斯用寡，意豐濃，八萬塵勞一點融。饑渴永銷從此脫，兒孫代代得昌隆。不費力，實從容，超彼迷流摝井中。莫令繩斷沉泥底，手脚茫然杳絕蹤。謾道同輪歌表裏，到來觀者莫儱侗。知道本來無可說，屈伸俯仰示宗風。
讚三十六祖頌  其一 釋印肅 
師子體無二，拈花應笑時。然燈從此焰，不斷至今輝。
讚三十六祖頌  其二 釋印肅 
誰易阿誰難，多聞不透關。忽解空無我，內海更藏山。
讚三十六祖頌  其三 釋印肅 
無事商那和，翛然了義多。是法不可說，轉念摩嚕陀。
讚三十六祖頌  其四 釋印肅 
優波耶鞠多，三昧力降魔。法傳香種子，意氣尚周羅。
讚三十六祖頌  其五 釋印肅 
提多迦初生，光超日月燈。山頂泉迸涌，此路少人行。
讚三十六祖頌  其六 釋印肅 
大士彌遮迦，憶昔阿私陀。邪正通一道，無法不調和。
讚三十六祖頌  其七 釋印肅 
針劄不入婆須密，正念何勞多氣力。往劫親獻如來座，襄王國裏逢知識。
讚三十六祖頌  其八 釋印肅 
佛陀阿難提，放光從肉髻。逢師論義，得入三摩地。
讚三十六祖頌  其九 釋印肅 
伏馱密多惺惺，父母與佛非親。五十不行不語，一見本人清浄。
讚三十六祖頌  其一○ 釋印肅 
脇本號難生，泥牛入海耕。隨機千萬轉，無上亦無行。
讚三十六祖頌  其一一 釋印肅 
咄哉瞿曇氏，唯富那夜奢。不拘有無種，遍地法蓮華。
讚三十六祖頌  其一二 釋印肅 
馬鳴分身百億，論數玄詮無極。六通三昧降魔，不用色聲氣力。
讚三十六祖頌  其一三 釋印肅 
迦毗摩羅師，外道成正真。了斯第一義，非故亦非新。
讚三十六祖頌  其一四 釋印肅 
龍樹非形相，獨現圓月體。說法如虛空，非舌談真理。
讚三十六祖頌  其一五 釋印肅 
迦那提婆針投鉢，深契無相心解脫。辨因木耳再來人，巧幻不虧於毫末。
讚三十六祖頌  其一六 釋印肅 
過去娑婆樹，如是羅睺羅。師子同坐食，付般若摩訶。
讚三十六祖頌  其一七 釋印肅 
莊嚴聖王子，僧迦號難提。棄國避世榮，便入三摩底。
讚三十六祖頌  其一八 釋印肅 
伽耶舍多人再來，常持圓鑑離塵埃。風鈴非響我心應，一返常光更不回。
讚三十六祖頌  其一九 釋印肅 
降生月氏國，名鳩摩羅多。宿乘尊者記，不二阿彌陀。
讚三十六祖頌  其二○ 釋印肅 
闍夜多因地，昔爲自在天。一契無作性，大用得言前。
讚三十六祖頌  其二一 釋印肅 
婆修盤頭尊，曾禮大光明。以杖畫佛面，悔過復天真。
讚三十六祖頌  其二二 釋印肅 
國名常自在，王子摩拏羅。化鶴成菩薩，動止湧禪河。
讚三十六祖頌  其二三 釋印肅 
鶴勒那有智，光大包天地。五道貫色，日月時親禮。
讚三十六祖頌  其二四 釋印肅 
真師子法身，究竟無頭尾。賺當盲眼人，華空疑不是。
讚三十六祖頌  其二五 釋印肅 
斯多婆舍擔板，重鍊出金剛眼。正法不動纖毫，越祖超師無間。
讚三十六祖頌  其二六 釋印肅 
德勝王太子，號不如密多。指山還梵志，魔群不奈何。
讚三十六祖頌  其二七 釋印肅 
般若多羅法，非廣亦非狹。翠竹與黄華，長松并短柏。
讚三十六祖頌  其二八 釋印肅 
菩提達磨大醫王，全持正法度南方。粉骨碎身應未報，至今不離此心光。
讚三十六祖頌  其二九 釋印肅 
直截猛利，立雪斷臂。千古萬古，丈夫意氣。
讚三十六祖頌  其三○ 釋印肅 
精通無說說，本地亦無生。無生花滿地，本傳無盡燈。
讚三十六祖頌  其三一 釋印肅 
破頭山下起清波，流注黄梅不奈何。四度敕宣端不動，尊威妙湛灌娑婆。
讚三十六祖頌  其三二 釋印肅 
百鳥銜花未足奇，直須透過始方知。五百眾中誰委悉，碓頭私許老盧錐。
讚三十六祖頌  其三三 釋印肅 
曹溪一滴水，周匝無餘欠。孤峰絕頂浪滔天，大洋海裏金剛焰。
讚三十六祖頌  其三四 釋印肅 
馬駒踏殺天下人，且有什麽相交涉。雲作枝竿雲作花，妙光圓寂含空劫。
讚三十六祖頌  其三五 釋印肅  长江
一口吸盡西江水，子細思量未足奇。身含無盡之虛空，箇事元來非擬議。非心非佛又較些，即心即佛猶寐語。
讚三十六祖頌  其三六 釋印肅 
十方諸佛入其中，十波羅蜜一光同。十世古今無間隔，十身千億法身通。
百寶光明 釋印肅 
青黄赤白異塵寰，知音希得似寒山。豐干未辨爭饒舌，光明不遍道應難。
一一光明 釋印肅 
日月燈光未足奇，若逢肉眼轉迷癡。恒沙眷屬光無二，萬億龍天守護持。
皆遍示現 釋印肅 
春有百花冬有雪，夏有凉風秋有月。若無一事掛心頭，箇裏無私真廓徹。
十恒河沙 釋印肅 
塵塵剎剎號南無，末後收來付老盧。結果傳燈周法界，誰人肯辨此工夫。
金剛密迹 釋印肅 
牙如劍樹目如燈，電爍妖魔法不生。千聖出頭難插足，普菴也道我無能。
擎山持杵 釋印肅 
擎山抱岳疾如風，持杵拈槌解脫空。世間有相非身大，須彌總納一塵中。
遍虛空界 釋印肅 
和風周匝萬花開，春霧濛濛鎖綠苔。世人寐語不知意，黄鶴樓前不賞梅。
大眾仰觀 釋印肅 
多身一體少人知，不體無空自執迷。除非妙達斯三昧，箇裏圓觀始不疑。
畏愛兼抱 釋印肅 
南山有條鱉鼻蛇，雪峰往日鎮常誇。喪身失命知多少，滿地如今號菜花。
求佛哀祐 釋印肅 
母子相逢幾萬年，夕陽夢斷豈堪言。多時不隔如今見，趙州勘破老婆禪。
一心聽佛 釋印肅 
不聞聞了絕狐疑，三界浮囂總不知。泥牛入海通消息，木馬橫嘶貫紫微。
無見頂相 釋印肅 
無影樹下誰相識，瑠璃殿內絕形名。千巖色□祥光現，萬壑松風和沒人。
放光如來 釋印肅 
主伴重重絕世倫，今朝即是舊時人。迷悟是誰堪話會，姚黄魏紫一般春。
宣說神咒 釋印肅 
癡人著色又扣聲，豈解圓音不可聽。自古迄今宣不斷，到家方覺少知音。
題寶塔 釋印肅 
塔本無縫，真如不動。說此經處，涌出虛空。釋迦多寶，聽說如夢。東西無二，見見不同。無剎不收，無色不融。層層落落，光影重重。恒河沙劫，盡入其中。三世諸佛，一法身通。針劄不入，壽量無窮。目連舍利，常隱於中。阿育王像，妙色金容。天龍八部，萬億靈通。擎山持杵，遍滿虛空。護持禮塔，摧滅魔蹤。顯正寶塔，八面玲瓏。水火不壞，障毗嵐風。眾生見者，永脫樊籠。信者施者，功德不空。無住布施，福德無窮。住相布施，猶滯途中。諸佛子等，無功之功。成如是塔，標指宗風。空劫壞時，此塔不鎔。劫火洞然，體若虛空。究竟涅槃，應時體用。逗機應化，無法不同。皇圖永固，舜雨堯風。郡邑宰僚，祿位高崇。萬民快樂，五穀盈豐。狼烟自息，瑞氣和濃。性相平等，含靈體同。世出世間，色不異空。稽首和南，禮塔事終。乾道四年，戊子季冬。南泉慈化，肅老遺風。法界有情，一切珍重。
題經樓語 釋印肅 
般若貫華嚴，涅槃通寶積。迷則龍宮海藏，悟則一字不識。教演三伯餘會，度人無數百億。如今滿目放光明，十二部經詮不及。崔田彭族祖墳林，無欠無餘樓獨立。大千沙界納其中，無說無聞真利益。遠祖近宗無不超，得意生身乘此力。現存一族福綿綿，世出世間福何極。
李總幹遺詩十四句師於一句之下加頌七句  其一 釋印肅 
僧家起大屋，枉費他金穀。不是明眼人，真如大地獄。黄葉止孩啼，只要免啼哭。不犯一滴酒，不動一片肉。
李總幹遺詩十四句師於一句之下加頌七句  其二 釋印肅 
簷棟如翬飛，世間那得知。不是風旛動，如如應好機。青青是翠竹，孤雲無性馳。頭頭垂示處，子細好明知。
李總幹遺詩十四句師於一句之下加頌七句  其三 釋印肅 
殿堂何所有，夢幻非堅久。竹木從何來，箇箇人空手。石人解綵畫，木女添燈油。此事誰得知，真實泥牛吼。
李總幹遺詩十四句師於一句之下加頌七句  其四 釋印肅 
塑箇泥佛兒，肚裏藏深機。聚沙爲佛塔，猶尚獲菩提。父見諸子劣，且教令讀書。一日成名後，天下總皆知。
李總幹遺詩十四句師於一句之下加頌七句  其五 釋印肅 
朝朝去禮拜，誰識丹霞在。打倒木佛燒，院主反招罪。得相而無相，參方會不會。如來非大身，老盧快踏碓。
李總幹遺詩十四句師於一句之下加頌七句  其六 釋印肅 
便道福相隨，生天果未遲。力盡簡還墜，來生不如意。假施滿七寶，不如發真歸。布施有爲者，觀來真自迷。
李總幹遺詩十四句師於一句之下加頌七句  其七 釋印肅 
問他怎如此，日輪正當午。鼻孔廓遼天，我道無門戶。唯佛與佛知，有爲無作做。若問如何道，瞪目不相顧。
李總幹遺詩十四句師於一句之下加頌七句  其八 釋印肅 
我要警昏迷，迷人愈見癡。九年面壁坐，不露一毫釐。法說無可說，機陳不二機。箇中若不會，學取須菩提。
李總幹遺詩十四句師於一句之下加頌七句  其九 釋印肅 
昏迷曾未警，勞我箇眼睛。絲毫全不漏，雲月事猶新。達士知幾者，常看無字經。打動禾山鼓，舞起道吾神。
李總幹遺詩十四句師於一句之下加頌七句  其一○ 釋印肅 
自家先已癡，逢迷實不迷。能令石人舞，解使木哥吹。寂寂孤雲裏，逍遥勿我知。萬億恒沙佛，皆同一性齊。
李總幹遺詩十四句師於一句之下加頌七句  其一一 釋印肅 
不如茆蓋頭，裹箇大枯髏。鬼窟作活計，閻公未肯休。佛以法爲身，不可以相求。一念無心者，法界剎那周。
李總幹遺詩十四句師於一句之下加頌七句  其一二 釋印肅 
靜坐取片時，妄想自家知。心口兩不同，修行不透機。明朝與後日，作箇野狐狸。因果全不落，百丈一言迷。
李總幹遺詩十四句師於一句之下加頌七句  其一三 釋印肅 
有人來問我，如何向他道。喪身失命處，世人怕死到。三界唯一心，萬法唯心造。不悟生死者，輪劫空招報。
李總幹遺詩十四句師於一句之下加頌七句  其一四 釋印肅 
山僧總不知，知不知實奇。空知未達本，不免墮頑機。世尊拈華處，天人豈辨知。迦葉破微笑，古今信無疑。
詩一首 釋印肅 
普菴見一箇蝦蟆，度日常吞鱉鼻蛇。獨立卓然真可畏，身和雲月粲星花。太公一見便收釣，謝三得意號玄沙。幾多獨獸無藏隱，不斷聲孤問水涯。
頌四賓主  其一 釋印肅 
賓中賓，借錢沽酒設狂人。常常負債無依倚，謗教虛招地獄因。
頌四賓主  其二 釋印肅 
六道四生同一輪，見他生滅未爲真。直須打破獼猴鏡，識取光中弄影人。
頌四賓主  其三 釋印肅 
試聽無言童子說，未徹還同第二月。妙機普印絕思心，六月炎天鋪大雪。
頌四賓主  其四 釋印肅 
直須認得本來真，智識心知外道人。眹迹不留無對待，乾坤無不是吾身。
頌四賓主  其五 釋印肅 
賓中主，日久帝家頻得書。幾回客夢經秋雨，直至而今賃屋居。
頌四賓主  其六 釋印肅 
賊是小人君記取，好手白拈猶未許。坐斷聖凡絕見聞，揚眉且勝拈華舉。
頌四賓主  其七 釋印肅 
一揮凜凜劍鋒寒，函蓋乾坤絕自觀。堪笑天龍無可說，示人祇在指頭端。
頌四賓主  其八 釋印肅 
直下無君回避處，聲色全彰第一義。取相凡夫承不知，頓悟圓音方了利。
頌四賓主  其九 釋印肅 
主中賓，近日門風革故新。相見相聞俱不謬，時時笑覺夢中神。
頌四賓主  其一○ 釋印肅 
大地山河眼裏塵，自古至今强立名。衹箇絕邊無縫塔，不曾來往逐人情。
頌四賓主  其一一 釋印肅 
要會箇中真活計，釋迦老子不蓋被。更尋祖意外馳求，管取下梢落魔魅。
頌四賓主  其一二 釋印肅 
騰騰師子露全身，吞却森羅萬象形。頭尾也無常獨步，眼光不眨大驚人。
頌四賓主  其一三 釋印肅 
主中主，無相光中施法雨。醍醐一味灌群機，皆入無爲涅槃宇。
頌四賓主  其一四 釋印肅 
活卓自由把不住，正令當行無本據。除非北斗裏藏身，杳杳冥冥沒住處。
頌四賓主  其一五 釋印肅 
無邊無表實希奇，虛空爲鼓須彌槌。輕輕敲著作金聲，試問同參知不知。
頌四賓主  其一六 釋印肅 
何處更容絲髮許，脫體無依誰會舉。玄玄玄了說玄玄，究竟談玄猶寐語。
頌四賓主  其一七 釋印肅 
賓主互用，動亦非動。佛祖機關，不妨重弄。法共不共，十八何用。一相無相，自知輕重。信手拈來，得時不會。龜毛作過，兔角受罪。山河俱動，此義失宗。宗非山河，俱動是夢。動亦不動，收來無用。這回捉敗，永不費功。賓亦無賓，道孰可名。今父逃逝，契悟方親。主得真主，佛祖共舉。認賊爲子，不敢相許。萬國來親，唯一佛身。血脈不斷，得者忻忻。更下注脚，盲人摸索。見中求見，病消求藥。和光同塵，沒量智人。有誰相識，資深資深。
彭心齋諱逢源自作頌呈師師於一句下加三句  其一 釋印肅 
妙哉心齋，淺入深埋。欲識神通并妙用，何妨運水及搬柴。
彭心齋諱逢源自作頌呈師師於一句下加三句  其二 釋印肅 
光大深淵，匝地周天。常憶江南三月裏，鷓鴣啼處百花鮮。
彭心齋諱逢源自作頌呈師師於一句下加三句  其三 釋印肅 
中有居士，吞光飲露。無相光中有相身，無明路上無生路。
彭心齋諱逢源自作頌呈師師於一句下加三句  其四 釋印肅 
左右逢源，大目犍連。猿抱子歸青嶂裏，鳥銜花落碧巖前。
三昧諸頌  其一 釋印肅 
佛共眾生只此心，悟迷不間古同今。千名萬字何交涉，達法圓光許一針。
三昧諸頌  其二 釋印肅 
出生入死足通神，全體三生父母靈。不是如來知見力，舍身財命卒難昇。
三昧諸頌  其三 釋印肅 
千光一合圓如鏡，萬象森羅影現中。此光大用如如體，道了橋成風月同。
三昧諸頌  其四 釋印肅 
空色無邊際，離垢摩尼圓。能依實相用，助發有龍天。
三昧諸頌  其五 釋印肅 
神光遍界，體若金剛。威神力固，邪宗銷亡。
三昧諸頌  其六 釋印肅 
裏許若無這箇，何爲古佛傳心。我體不空無住，用時越古超今。會看木人牽鋸，始令石女穿針。
三昧諸頌  其七 釋印肅 
百納骨董袋，一切皆我入。一切莫能入，達此妙縱橫，三世佛佛佛。
三昧諸頌  其八 釋印肅 
大虛塗毒鼓，有病聞皆愈。無病聞皆死，死了却甦來，誰會辜負你。
三昧諸頌  其九 釋印肅 
無底瑠璃井，忽爾墮其中。勝修萬劫功，跳出跳不出，瘖痖又盲聾。
三昧諸頌  其一○ 釋印肅 
分明無背面，相逢不相見。年年桃花面，臨州下水船，梢公力方便。
三昧諸頌  其一一 釋印肅 
獨脚老虎，暗時暗殺人。不識是眼睛，與君無著力，溪雲罩古城。
三昧諸頌  其一二 釋印肅 
無根樹子，混盳非出入。頭尾應皆急，妙了過這邊，渡海何曾濕。
香積厨法語 釋印肅 
咦，好辨心，以此三法爲三昧，無量無邊世不會。我今修供佛眾生，萬聖千賢悉同共。摩訶般若味真如，十波羅蜜同受用。大家著力要精專，一粒微塵不許動。爲報龍天并八部，莫入厨中乾打鬨。監齋使者在眼前，守護普菴無罅縫。針劄不入起馨香，十八元來佛不共。
贊護教  其一 釋印肅 
給孤施地，慈化爲尊。護人成佛，功德奚論。
贊護教  其二 釋印肅 
仰山顯迹，契會宗師。一法性身，利物宏慈。
贊護教  其三 釋印肅 
以南權正，無心應物。威德標宗，不可輕忽。
贊護教  其四 釋印肅 
困權反正，辦道玉泉。無相無空，義足先天。
贊護教  其五 釋印肅 
契那一通，方全六用。護持般若，法身不動。
贊護教  其六 釋印肅 
卓立奇功，回光識性。宇宙恢彰，一身清浄。
贊護教  其七 釋印肅 
一成一切成，一壞一切壞。法身無二相，總別無罣礙。凡聖本自無，性天真常在。寄語住山人，伊作麽生會。
移五瘟出市心 釋印肅 
助佛揚名化俗徒，遣邪歸正沃心枯。國風雅泰民歡樂，只這和瘟大丈夫。
證道歌  其一 釋印肅 
普韻連天風月和，大千沙界一音聞，妙契非聲能幾箇。
證道歌  其二 釋印肅 
君不見，日面金仙如月面。見非是見見無能，霜天月映瑠璃殿。
證道歌  其三 釋印肅 
絕學無爲閑道人，不曾禮拜不看經。不動遍周塵剎海，卓爾孤身混白雲。
證道歌  其四 釋印肅 
不除妄想不求真，大開寶藏施珠珍。窮士未諳門外立，黄金窟裏作貧人。
證道歌  其五 釋印肅 
無明實性即佛性，心浄還同佛土浄。水鳥樹林聲色中，殊無毫髮來爭競。
證道歌  其六 釋印肅 
幻化空身即法身，且無分別與緣情。青青翠竹無非相，鬰鬰黄花搭地靈。
證道歌  其七 釋印肅 
法身覺了無一物，入滅降生非出沒。觀身實相亦如然，究竟何曾離兜率。
證道歌  其八 釋印肅 
本元自性天真佛，一體無邊含萬物。迷時只道有西天，悟來當甚乾蘿蔔。
證道歌  其九 釋印肅 
五陰浮雲空去來，自是凡夫眼不開。爛煮堅冰充午膳，熟煎雪塊作油䭔。
證道歌  其一○ 釋印肅 
三毒水泡虛出沒，將無作有埋深窟。洛浦曾將喻色身，誰人解語依靈物。
證道歌  其一一 釋印肅 
證實相，無人法，不用尺刀并寸甲。魔軍盡總證菩提，大地須彌一芥納。
證道歌  其一二 釋印肅 
剎那滅却阿鼻業，閻羅共我休分別。洋銅鐵汁即醍醐，火輪便是禪心月。
證道歌  其一三 釋印肅 
若將妄語誑眾生，永劫不來世上行。無縫塔中非相貌，劈頭坐却老盧能。
證道歌  其一四 釋印肅 
自招拔舌塵沙劫，沙界彌綸唯我舌。未曾停歇說真經，惟願含靈皆廓徹。
證道歌  其一五 釋印肅 
頓覺了，如來禪，豈獨東方與竺乾。充塞虛空無空缺，一毛孔裏現三千。
證道歌  其一六 釋印肅 
六度萬行體中圓，從斯更不少油鹽。一條山杖挑心月，逢人只好哭蒼天。
證道歌  其一七 釋印肅 
夢裏明明有六趣，驢胎馬腹甚滋味。負鞍銜鐵償他錢，何以今生早歇去。
證道歌  其一八 釋印肅 
覺後空空無大千，今年不離舊時天。春夏秋冬花木節，皆標實相耀心源。
證道歌  其一九 釋印肅 
無罪福，無損益，不消更念波羅蜜。念來年久却成魔，返謗修行無聖力。
證道歌  其二○ 釋印肅 
寂滅性中莫問覓，恰似他鄉迷路客。東西南北總無知，祇箇無知大奇特。
證道歌  其二一 釋印肅 
比來塵鏡未曾磨，多口雪峰大老婆。漏泄天機光覿面，癡猿猶自漉清波。
證道歌  其二二 釋印肅 
今日分明須剖析，天臨日照融光碧。擔板玄沙不許名，從古至今無影跡。
證道歌  其二三 釋印肅 
誰無念，誰無生，過現未來心不停。一念不生無我所，即是彌陀親老兄。
證道歌  其二四 釋印肅 
若實無生無不生，將無生更覓無生。太似揚聲欲止響，太陽燄裏點孤燈。
證道歌  其二五 釋印肅 
喚取機關木人問，觸目菩提誰辨論。亡僧可喻木人機，玄沙直指何勞頓。
證道歌  其二六 釋印肅 
求佛施功早晚成，一念無心道自明。枯木寒灰渠自在，無功用智等空平。
證道歌  其二七 釋印肅 
放四大，莫把捉，本無毫髮堪依托。地水火風亦假名，十二緣生如兔角。
證道歌  其二八 釋印肅 
寂滅性中隨飲啄，渴飲饑餐無住著。不患寡而患不均，眾生和悅因斯樂。
證道歌  其二九 釋印肅 
諸行無常一切空，一切空處合元宗。如如莫作身邊見，法界無他一性同。
證道歌  其三○ 釋印肅 
即是如來大圓覺，切忌將心重卜度。鳥窠拈起布毛吹，未透玄津休摸索。
證道歌  其三一 釋印肅 
决定說，表真僧，處處和光勿自能。有時鼻孔撩天笑，箇箇眾生目患盲。
證道歌  其三二 釋印肅 
有人不肯任情徵，大地山河發問情。一指頭端無兩樣，普天匝地一時明。
證道歌  其三三 釋印肅 
直截根源佛所印，三界虛生失性命。印泥印水印虛空，盲參佩印成心病。
證道歌  其三四 釋印肅 
摘葉尋枝我不能，和根拔出示眾生。只這菩提本無樹，撩天映岳碧層層。
證道歌  其三五 釋印肅 
摩尼珠，人不識，師祖隨聲心未息。南泉虛設一輪光，千古萬古空相憶。
證道歌  其三六 釋印肅 
如來藏裏親收得，隨時影現青黄白。珠體元無一色同，無端也被溈山索。
證道歌  其三七 釋印肅 
六般神通空不空，眼耳鼻舌身意同。無皮鼓子教誰打，古今分付與雷公。
證道歌  其三八 釋印肅 
一顆圓光色非色，記劍何勞舟上刻。色即是空空不空，取相凡夫當面隔。
證道歌  其三九 釋印肅 
浄五眼，得五力，五通曾告瞿曇覓。證知見覺不相干，因邪打正連天碧。
證道歌  其四○ 釋印肅 
唯證乃知難可測，莫逐文章名利客。聰明不敵死生關，五藴皆空何苦厄。
證道歌  其四一 釋印肅 
鏡裏看形見不難，徒勞渡水與登山。演若達多頭不失，狂怖自歇快平生。
證道歌  其四二 釋印肅 
水中捉月爭拈得，渠應不苟諸顔色。吳道僧繇畫不成，癡猿徹夜空拏搦。
證道歌  其四三 釋印肅 
常獨行，常獨步，步步不離佛國土。不曾見有一眾生，皆入無餘涅槃戶。
證道歌  其四四 釋印肅 
達者同遊涅槃路，箇箇無衫并沒袴。一燈相續百千燈，傳燈錄上名無數。
證道歌  其四五 釋印肅 
調古神清風自高，忘榮傲世性堅牢。示一往還無箇事，見人摇手莫忉忉。
證道歌  其四六 釋印肅 
貌悴骨剛人不顧，唯駕一乘稱廣度。誰人肯上此蓮舟，獨暢清風明月賦。
證道歌  其四七 釋印肅 
窮釋子，口稱貧，雪曲高歌和沒人。往來問道無言說，月在青天水在缾。
證道歌  其四八 釋印肅 
實是身貧道不貧，七斤衫裏不容針。摇頭只許無心得，入水元來不動冰。
證道歌  其四九 釋印肅 
貧則身常披縷褐，教化眾生求解脫。眾生愈把綵紅纏，見我如斯嗔咄咄。
證道歌  其五○ 釋印肅 
道則心藏無價珍，十方諸佛我同身。一切諸法皆無相，萬法無非是我心。
證道歌  其五一 釋印肅 
無價珍，用無盡，剎剎塵塵光迥迥。超騰今古絕形名，四七二三宗慧命。
證道歌  其五二 釋印肅 
利物應機終不吝，毗耶假說眾生病。眾生了病即通光，領取舊持元本柄。
證道歌  其五三 釋印肅 
三身四智體中圓，猶說三千及大千。八萬法門從此出，咄哉王子去求仙。
證道歌  其五四 釋印肅 
八解六通心地印，晃晃恢恢非遠近。六通八解者全彰，念彼勞生提後進。
證道歌  其五五 釋印肅 
上士一决一切了，十二時中常皎皎。擲劍揮空大丈夫，回頭自覺無邊表。
證道歌  其五六 釋印肅 
中下多聞多不信，文章學解增心病。閻公未肯便饒伊，碓搗磨磨終不靜。
證道歌  其五七 釋印肅 
但自懷中解垢衣，威音王佛汝須知。已前妙得猶爲二，何況今時說是非。
證道歌  其五八 釋印肅 
誰能向外誇精進，五千退席聞無信。我寧速入於涅槃，莫教墮落聲聞性。
證道歌  其五九 釋印肅 
從他謗，任他非，體若虛空物物齊。無異孩童爭瓦礫，更加黄葉止伊啼。
證道歌  其六○ 釋印肅 
把火燒天徒自疲，堅持十力助他非。煩惱息時全體是，速令直下發菩提。
證道歌  其六一 釋印肅 
我聞恰似飲甘露，非自非他誰作做。累生未了此真身，致使同他入夢戶。
證道歌  其六二 釋印肅 
銷融頓入不思議，子細推詳我不是。無相光中古佛傳，盡被真空穿却鼻。
證道歌  其六三 釋印肅 
觀惡言，是功德，妙明豈假旃檀刻。一言一喝徹圓音，不用耳聞須得得。
證道歌  其六四 釋印肅 
此即成吾善知識，道有說無真利益。眉下縱橫放白光，不動分身千百億。
證道歌  其六五 釋印肅 
不因訕謗起冤親，斬却貓兒不作聲。尤賴趙州收得橛，草鞋搭腦笑忻忻。
證道歌  其六六 釋印肅  洞庭湖
何表無生慈忍力，洞庭撞倒虛空喫。不留絲髮與人知，摩訶般若波羅蜜。
證道歌  其六七 釋印肅 
宗亦通，說亦通，兩處由來劍刃鋒。八還要義漫天訣，七處徵心理一同。
證道歌  其六八 釋印肅 
定慧圓明不滯空，黄幡直下起清風。當時不得印宗老，盧能有過且無功。
證道歌  其六九 釋印肅 
非但我今獨達了，萬古宗心應不少。皆從非相入無餘，未離形名終莫曉。
證道歌  其七○ 釋印肅 
河沙諸佛體皆同，如今端坐大雄峰。森羅萬象無藏隱，元來只在一塵中。
證道歌  其七一 釋印肅 
師子吼，無畏說，巍巍不動威光攝。十方法界現全身，且無伴侶相交涉。
證道歌  其七二 釋印肅 
百獸聞之皆腦裂，穿山透石魔群折。夜來依舊卓長空，飽清風，漱明月。
證道歌  其七三 釋印肅 
香象奔波失却威，木女來呼叫阿誰。普賢露地空彈指，一場敗闕少人知。
證道歌  其七四 釋印肅 
天龍寂聽生欣悅，來散仙花巖畔列。解空沒量道無能，動地雨華重漏泄。
證道歌  其七五 釋印肅 
游江海，涉山川，披雲带雨足連天。道得亦來叉下死，三千里外爲君傳。
證道歌  其七六 釋印肅 
尋師訪道爲參禪，先將鼻孔與人穿。大喝一聲三日困，塵毛猶掛曲牀邊。
證道歌  其七七 釋印肅 
自從認得曹溪路，鳥道征空步坦途。攫霧拏雲風亦怕，降魔事畢念蘇盧。
證道歌  其七八 釋印肅 
了知生死不相關，却把虛空作鼓鞔。打者甚多聞者少，禾山老漢實無端。
證道歌  其七九 釋印肅 
行亦禪，坐亦禪，面壁淹淹過九年。失錢遭罪神光駭，分皮分髓過西天。
證道歌  其八○ 釋印肅 
語默動靜體安然，謝三拋下釣魚船。剛道參方不出嶺，癡人猶尚走如烟。
證道歌  其八一 釋印肅 
縱遇鋒刀常坦坦，只因得隻金剛眼。一相光中無二形，劫火洞然無退返。
證道歌  其八二 釋印肅 
假饒毒藥也閑閑，一吸西江尚不難。達磨曾經無損缺，後遺隻履葬熊山。
證道歌  其八三 釋印肅 
我師得見然燈佛，歷劫有爲從此沒。心心相印了無生，爲君幾下蒼龍窟。
證道歌  其八四 釋印肅 
多劫曾爲忍辱仙，未曾頓悟此心源。遭人活剝如斯苦，學者當同救腦然。
證道歌  其八五 釋印肅 
幾迴生，幾迴死，汩沒海中如泡子。猛風擊浪了無休，風靜源平非我所。
證道歌  其八六 釋印肅 
生死悠悠無定止，改頭換面嗔復喜。何如識取本來人，只這喜嗔全是你。
證道歌  其八七 釋印肅 
自從頓悟了無生，動寂無非共佛行。人問正因無可表，揚眉之外更無能。
證道歌  其八八 釋印肅 
於諸榮辱何憂喜，金輪寶位瞿曇棄。舍草負金永不窮，大地生靈扶不起。
證道歌  其八九 釋印肅 
入深山，住蘭若，離色離聲無晝夜。撞鐘擊鼓不知鳴，地轉天回全不怕。
證道歌  其九○ 釋印肅 
岑崟幽邃長松下，月朗風高寒溜瀉。潺潺古韻實希奇，賣向人前誰著價。
證道歌  其九一 釋印肅 
優游靜坐野僧家，懶出廛中露爪牙。莫怪道人無可有，清風橫點白雲茶。
證道歌  其九二 釋印肅 
閴寂安居實瀟洒，拄杖撐天猶嬾把。興雲布雨濟含生，試問乾坤誰渴者。
證道歌  其九三 釋印肅 
覺即了，不施功，遶旋三匝叩盧公。雖留一宿非他得，自己靈光本廓通。
證道歌  其九四 釋印肅 
一切有爲法不同，百鍊精金勝赤銅。自持自用應無盡，濟老憐貧透日紅。
證道歌  其九五 釋印肅 
住相布施生天福，不用鉆龜并買卜。分毫不賺自家修，如影隨形皆具足。
證道歌  其九六 釋印肅 
猶如仰箭射虛空，力盡無功到底空。如何得似三平老，聊聞看箭劈開胸。
證道歌  其九七 釋印肅 
勢力盡，箭還墜，依前六道無回避。升沉不離法身中，自是頑癡無智慧。
證道歌  其九八 釋印肅 
招得來生不如意，得少爲多兒子戲。廣大門庭不肯游，銜鐵拖犁泥裏睡。
證道歌  其九九 釋印肅 
爭似無爲實相門，朝歌暮拍整乾坤。東邊打著西邊響，到頭只用一光吞。
證道歌  其一○○ 釋印肅 
一超直入如來地，自是眾生不了利。行住坐卧總皆真，逐末興心成執滯。
證道歌  其一○一 釋印肅 
但得本，莫愁末，遠遠尋師多賺脫。君子務本道須生，不用牽麻并拽葛。
證道歌  其一○二 釋印肅 
如浄瑠璃含寶月，昔時未悟今皆徹。只有此心更沒心，不覽邪師文字訣。
證道歌  其一○三 釋印肅 
我今解此如意珠，貧兒衣裏燦光輝。行行到處不曾失，再逢親友始無疑。
證道歌  其一○四 釋印肅 
自利利他終不竭，一華五葉□分別。森羅萬象影居中，自古至今無漏泄。
證道歌  其一○五 釋印肅 
江月照，松風吹，不是渠儂更是誰。參禪學道波波走，豈知自有顆明珠。
證道歌  其一○六 釋印肅 
永夜清宵何所爲，遼天寶月共相輝。泥牛入海無消息，一聲木馬大陽隨。
證道歌  其一○七 釋印肅 
佛性戒珠心地印，婬坊酒肆光迥迥。寶壽見他打一拳，從斯脫却勞生病。
證道歌  其一○八 釋印肅 
霧露雲霞體上衣，何必緣塵百衲披。大庾嶺頭拈不起，盧公冷笑秀公癡。
證道歌  其一○九 釋印肅 
降龍鉢，解虎錫，也是如來隨事立。顯權就實化眾生，究竟皆從定慧出。
證道歌  其一一○ 釋印肅 
兩銛金鐶鳴歷歷，大似簷頭雨滴滴。試問參方什麽聲，迷心未達菩提力。
證道歌  其一一一 釋印肅 
不是標形虛事持，釋迦老子要人知。拈來放去非他物，運水搬柴事事宜。
證道歌  其一一二 釋印肅 
如來寶杖親蹤跡，莫比世間閑戲劇。有時喚作沒絃琴，忽然又道無孔笛。
證道歌  其一一三 釋印肅 
不求真，不斷妄，自古迄今無兩樣。真妄猶如六月霜，杲日炎天唯妙相。
證道歌  其一一四 釋印肅 
了知二法空無相，泥塑金裝爲佛像。日日香華夜夜燈，誰知在一毛頭上。
證道歌  其一一五 釋印肅 
無相無空無不空，拈槌豎拂警盲聾。解道狗子無佛性，焉知全體與空同。
證道歌  其一一六 釋印肅 
即是如來真實相，鬧市卓牌標榜樣。子湖狗子咬三關，未透玄機招業障。
證道歌  其一一七 釋印肅 
心鏡明，鑑無礙，十方剎土無邊背。打破鏡來相見伊，祇這圓光會不會。
證道歌  其一一八 釋印肅 
廓然瑩徹周沙界，言語難詮無可解。別傳一句了非言，妙契圓通觀自在。
證道歌  其一一九 釋印肅 
萬象森羅影現中，無頭無尾耀玲瓏。常光運運從何起，始覺渾身赤撻窮。
證道歌  其一二○ 釋印肅 
一顆圓光非內外，鎮海明珠今尚在。仰山不敢自埋藏，問著靈知當不昧。
證道歌  其一二一 釋印肅 
豁達空，撥因果，不著片衣愛向火。見他富貴便嗔嫌，業海深深何處軃。
證道歌  其一二二 釋印肅 
莽莽蕩蕩招殃禍，佛寶金輪翻鐵磨。十波羅蜜變洋銅，飽喫多餐應不餓。
證道歌  其一二三 釋印肅 
棄有著空病亦然，却將陰入定安禪。阿賴耶識崑崙藏，萬劫頑癡被業纏。
證道歌  其一二四 釋印肅 
還如避溺而投火，兩處未明令法墮。速須親近正知人，如常處此菩提座。
證道歌  其一二五 釋印肅 
舍妄心，取真理，猛火聚中求冷水。勝熱婆羅請上山，須臾便入三摩底。
證道歌  其一二六 釋印肅 
取舍之心成巧僞，夜枕髑髏渾說寐。與他南面樂非輕，不知自己無心地。
證道歌  其一二七 釋印肅 
學人不了用修行，只應步步踏陰坑。大光普照盲無識，非時不共野狐爭。
證道歌  其一二八 釋印肅 
深成認賊將爲子，可惜祖宗田共土。如今敗缺卒難收，浪死虛生長劫苦。
證道歌  其一二九 釋印肅 
損法財，滅功德，寧作常貧岐路客。身雖能觸不能知，只爲前因無準則。
證道歌  其一三○ 釋印肅 
莫不由斯心意識，三尸六賊空相逼。一似龜毛縛猛風，凡夫不體無消息。
證道歌  其一三一 釋印肅 
是以禪門了却心，心心心外別無心。如今只是舊時底，不換源機放曠吟。
證道歌  其一三二 釋印肅 
頓入無生知見力，不問晴乾并雨濕。逢場作戲弄心花，彼自紛紛非我急。
證道歌  其一三三 釋印肅 
大丈夫，秉慧劍，一掃邪魔如掣電。金剛三昧獨威雄，不是觀音誰得見。
證道歌  其一三四 釋印肅 
般若鋒兮金剛燄，無說無聞非頓漸。倚天長放白毫光，祈雨祈晴無不驗。
證道歌  其一三五 釋印肅 
非但空摧外道心，人天歸仰□至今。求男乞女頭頭應，動樂歌歡用我聲。
證道歌  其一三六 釋印肅 
早曾落却天魔膽，添不添兮減不減。凍死不著賤人裩，餓死不喫鬚邊糝。
證道歌  其一三七 釋印肅 
震法雷，擊法皷，針鋒剔發千鈞弩。大地山河失却威，獨坐雄峰孤眼普。
證道歌  其一三八 釋印肅 
布慈雲兮洒甘露，潤物沛生無伴侶。廬陵米價沒人酬，窈窕冥冥自相許。
證道歌  其一三九 釋印肅 
龍象蹴踏潤無邊，騰雲駕霧謁諸天。帝釋驚惶無處避，尋光燭理扣金仙。
證道歌  其一四○ 釋印肅 
三乘五性皆醒悟，方知自有珍珠庫。臨時分付與兒孫，不勞更倚他門戶。
證道歌  其一四一 釋印肅 
雪山肥膩更無雜，純一摩尼相間夾。珍珠寶網影重重，頂禮歸依無縫塔。
證道歌  其一四二 釋印肅 
純出醍醐我常納，露地中兒標白法。潦倒溈山獨自騎，暫借驚歌胡蝶拍。
證道歌  其一四三 釋印肅 
一性圓通一切性，觀君莫犯西天令。至道無難嫌簡擇，杜口毗耶元不證。
證道歌  其一四四 釋印肅 
一法遍含一切法，風飄飄兮雨颯颯。一聲漁笛晃春光，浪打孤舟聲自拍。
證道歌  其一四五 釋印肅 
一月普現一切水，四處分舟同一體。多中一了一中多，莫學癡猿撈沼底。
證道歌  其一四六 釋印肅 
一切水月一月攝，翳眼盲夫胡指决。都盧只這一心光，年年來叫桃花月。
證道歌  其一四七 釋印肅 
諸佛法身入我性，狀似千燈含一鏡。重重無盡意重重，絕待靈明無可證。
證道歌  其一四八 釋印肅 
我性同共如來合，莫怪山僧情義薄。與君相見不相知，自脫方能解彼縛。
證道歌  其一四九 釋印肅 
一切具足一切地，凡夫不了爭名利。名利何曾得到頭，空能夜壑勞關閉。
證道歌  其一五○ 釋印肅 
非色非心非行業，休指黄花并綠葉。說時似有證時無，從此家邦大安貼。
證道歌  其一五一 釋印肅 
彈指圓成八萬門，有無無有豈堪論。假設千經并萬論，直應迦葉不聞聞。
證道歌  其一五二 釋印肅 
剎那滅却三祇劫，更無絲髮相交涉。無名天地亦非先，有名萬物光重疊。
證道歌  其一五三 釋印肅 
一切數句非數句，□你玄言并好注。靈明烜赫塞虛空，不住色聲光布施。
證道歌  其一五四 釋印肅 
與吾靈覺何交涉，雲門有客三機接。語論千春不昧真，深明此性無時劫。
證道歌  其一五五 釋印肅 
不可毀，不可讚，邇古迄今光燦爛。鎮州蘿蔔大三斤，桶裏水兮鉢裏飯。
證道歌  其一五六 釋印肅 
體若虛空勿涯岸，通身是口說得半。三種病人也會醫，燈籠露柱常相伴。
證道歌  其一五七 釋印肅 
不離當處常湛然，神光也不往西天。德山話墮龍潭笑，忍氣吞聲更不言。
證道歌  其一五八 釋印肅 
覓即知君不可見，穿過髑髏無不遍。舉頭鷂子過新羅，失却桃花秋月面。
證道歌  其一五九 釋印肅 
取不得，舍不得，自是眼盲心裏黑。居大洋海口焦乾，兩手問人覓水喫。
證道歌  其一六○ 釋印肅 
不可得中祇麽得，更無魔黨相欺嚇。狂怖自歇即菩提，真浄妙明無間隔。
證道歌  其一六一 釋印肅 
默時說，說時默，佛祖妙機無法則。除非親到此門中，棒頭取正參方客。
證道歌  其一六二 釋印肅 
大施門開無擁塞，何須遠劫方修得。只要無心直下休，一顆圓光非異色。
證道歌  其一六三 釋印肅 
有人問我解何宗，只堪摇手報伊聾。靈利衲僧須瞥地，何勞更說五家宗。
證道歌  其一六四 釋印肅 
報道摩訶般若力，是境是心全不識。凌雲謾道見桃花，月面依然言不及。
證道歌  其一六五 釋印肅 
或是或非人不識，是非不到休疑憶。他真不若自家真，推倒繩牀何損益。
證道歌  其一六六 釋印肅 
逆行順行天莫測，鄧隱峰破禪規則。叢林動念幾千般，倒立歸真誰勝得。
證道歌  其一六七 釋印肅 
吾早曾經多劫修，大通智勝本因周。因何佛法不現前，爲伊不薦混迷流。
證道歌  其一六八 釋印肅 
不是等閑相誑惑，一失人身難再得。善根微細惡因多，地獄阿鼻無間隔。
證道歌  其一六九 釋印肅 
建法幢，立宗旨，語默風雲處處是。莫言止道有曹溪，失汝元常何益利。
證道歌  其一七○ 釋印肅 
明明佛敕曹溪是，曹溪一滴周天備。法海澄濟潤古今，飛空著地誰知貴。
證道歌  其一七一 釋印肅 
第一迦葉首傳燈，百萬人天聳耳聽。金色頭陀聞不會，拈花起處笑尖新。
證道歌  其一七二 釋印肅 
二十八代西天記，祖祖相傳無別智。唐朝八定四空禪，有爲不達真空位。
證道歌  其一七三 釋印肅 
歷江海，入此土，萬水千山同一路。來時無物去時空，稽首牟尼悉加護。
證道歌  其一七四 釋印肅 
菩提達磨爲初祖，梁王未契如聾瞽。廓然無聖尚求名，拂袖魏邦無處所。
證道歌  其一七五 釋印肅 
六代傳衣天下聞，參禪學道□紛紛。爭似丹霞燒木佛，傍觀赤爛墮幽昏。
證道歌  其一七六 釋印肅 
後人得道何窮數，萬別千差同此路。成人者少敗人多，達理契經無作做。
證道歌  其一七七 釋印肅 
真不立，妄本空，勸君賊過莫施弓。越古超今無可有，纖毫窒礙不能通。
證道歌  其一七八 釋印肅 
有無俱遣不空空，空本無空針不容。阿彌陀佛真金色，相好無邊我等同。
證道歌  其一七九 釋印肅 
二十空門元不著，三乘五教都拈却。指頭消息甚分明，病瘉何須重點藥。
證道歌  其一八○ 釋印肅 
一性如來體自同，聲聞執相有西東。忽然撞出來時路，九萬鵬程頃刻通。
證道歌  其一八一 釋印肅 
心是根，法是塵，根塵睹對轉迷情。以火救火方爲妙，燒却從前業識心。
證道歌  其一八二 釋印肅 
兩種猶如鏡上痕，直達□取嶺南能。便顯秀公無跳脫，徒勞四句語言爭。
證道歌  其一八三 釋印肅 
痕垢盡除光始現，照見不似娘生面。無頭無尾一般般，千眼大悲也不見。
證道歌  其一八四 釋印肅 
心法雙忘性即真，夜來夢見一天星。南曹北斗無藏隱，箇箇含光映法身。
證道歌  其一八五 釋印肅 
嗟末法，惡時世，心若利刀稱善慧。却來林下鬧喧天，反謗初師全不是。
證道歌  其一八六 釋印肅 
眾生薄福難調制，度日爭名□覓利。千萬之中沒一人，且道乘誰光出世。
證道歌  其一八七 釋印肅 
去聖遠兮邪見深，祖師肚裏覓知音。兩箇禪僧相借問，舊時佛法不如今。
證道歌  其一八八 釋印肅 
魔强法弱多怨害，跣足頭陀□頂蓋。舍身求雨赤天晴，凡情見此生輕退。
證道歌  其一八九 釋印肅 
聞說如來頓教門，便將毒藥與他吞。老胡被折當門齒，任彼魔多體自存。
證道歌  其一九○ 釋印肅 
恨不滅除令瓦碎，百計千方來逞怪。熙怡端坐古峰頭，設若歸依還自拜。
證道歌  其一九一 釋印肅 
依在心，殃在身，汝身非與我同真。臭爛腥臊無用處，識神沈劫墮迷津。
證道歌  其一九二 釋印肅 
不須怨訴更尤人，動是洋銅鐵汁淋。更入火輪并剉碓，牛頭獄卒臠肝心。
證道歌  其一九三 釋印肅 
欲得不招無間業，對境無心心自歇。何須苦苦外馳求，靈光獨耀如明月。
證道歌  其一九四 釋印肅 
莫謗如來正法輪，我師累劫究方成。然燈王佛親傳受，後代兒孫萬莫輕。
證道歌  其一九五 釋印肅 
旃檀林，無雜樹，庭前柏子非相戲。小中用大一時平，大中用小無邊際。
證道歌  其一九六 釋印肅 
鬰密森沉師子住，野干狐狗難逃駐。橫吞碧漢體堂堂，無位真人何處去。
證道歌  其一九七 釋印肅 
境靜林閒獨自遊，端威無動體皆周。元來不管他人事，任彼橋流水不流。
證道歌  其一九八 釋印肅 
走獸飛禽皆遠去，知道本來無住處。空無鳥跡地無蹤，碧眼胡僧面壁覷。
證道歌  其一九九 釋印肅 
獅子兒，眾隨後，何異趁麞諸獵狗。掛角羚羊何處尋，莫教回首連天吼。
證道歌  其二○○ 釋印肅 
三歲便能大哮吼，文殊也道難征鬭。遑遑權託罽賓牽，如今脫體無人守。
證道歌  其二○一 釋印肅 
若是野干逐法王，未曾舉步早郎當。貴價精神賤價用，渠露全身汝急忙。
證道歌  其二○二 釋印肅 
百年妖怪虛開口，五伯生親狐兔走。百丈峰前一句新，不昧光中猶未了。
證道歌  其二○三 釋印肅 
圓頓教，沒人情，集雲峰下四藤根。天下大禪誰識得，荒茅野地少人耕。
證道歌  其二○四 釋印肅 
有疑不决直須爭，强把磚磨馬祖前。牛行不在車心打，當時鼻孔廓遼天。
證道歌  其二○五 釋印肅 
不是山僧逞人我，此事元來無兩箇。教詮十八不共法，共不共時是什麽。
證道歌  其二○六 釋印肅 
修行恐落斷常坑，說有說無只管爭。教體未全言句落，意識心隨聲色行。
證道歌  其二○七 釋印肅 
非不非，是不是，是非不入三摩地。一念普觀無量劫，無去無來亦無住。
證道歌  其二○八 釋印肅 
差之毫釐失千里，掣電之機休擬議。不在低頭與別思，普光即是無師智。
證道歌  其二○九 釋印肅 
是則龍女頓成佛，一顆明珠非外物。南方無垢息光□，親見靈山分皂白。
證道歌  其二一○ 釋印肅 
非則善星生陷墜，廣說不明宗正理。名聞利養接群機，業滿生沉無間底。
證道歌  其二一一 釋印肅 
吾早年來積學問，衝風冒雨多迷悶。一到曹溪更不疑，方知往昔虛勞頓。
證道歌  其二一二 釋印肅 
亦曾討疏尋經論，永夜清霄習見聞。只道多聞便是真，誰知萬法皆方寸。
證道歌  其二一三 釋印肅 
分別名相不知休，陽燄空花豈可求。龍舟舊閣閑田地，一度贏來方始休。
證道歌  其二一四 釋印肅 
入海算沙徒自困，無本隨商過海門。眼睹千珍并萬寶，歸來不得一文分。
證道歌  其二一五 釋印肅 
却被如來苦訶責，爾我真心何間隔。貪忙只欲外邊尋，直至如今連眼塞。
證道歌  其二一六 釋印肅 
數他珍寶有何益，倚門傍戶癡心急。被伊輕賤且無言，衣裏明珠猶未識。
證道歌  其二一七 釋印肅 
從來蹭蹬覺虛行，不辭山遠與深坑。一擔須彌難放下，愛觀峰頂秀崚嶒。
證道歌  其二一八 釋印肅 
多年枉作風塵客，不問東西與南北。只應好住便安身，聞舉汝身心似墨。
證道歌  其二一九 釋印肅 
種性邪，錯知解，不體玄機持五戒。行行坐坐執空觀，見境見塵增鬼怪。
證道歌  其二二○ 釋印肅 
不達如來圓頓制，丈六金身即我是。離知名相更無知，日夜燒香空自禮。
證道歌  其二二一 釋印肅 
二乘精進勿道心，南宗北祖亂紛紜。雖是善因招惡果，幾時解得見天真。
證道歌  其二二二 釋印肅 
外道聰明無智慧，養生只欲貪名利。燒丹鍊藥學神仙，有爲不了終歸墜。
證道歌  其二二三 釋印肅 
亦愚癡，亦小騃，五百三百成團塊。太公發願乳香燒，蛇行鼠步終須壞。
證道歌  其二二四 釋印肅 
空拳指上生實解，巡行數墨看經快。圓蟾光體指俱迷，枉入三途虛受罪。
證道歌  其二二五 釋印肅 
執指爲月枉施功，一處明時兩處通。月形兼指無交涉，十方剎海性含融。
證道歌  其二二六 釋印肅 
根境法中虛捏怪，見說是師便禮拜。汝從甚處到其間，且作街坊兼化菜。
證道歌  其二二七 釋印肅 
不見一法即如來，萬機頓絕笑咍咍。將軍戰馬今何在，野草閑花滿地開。
證道歌  其二二八 釋印肅 
方得名爲觀自在，豁達靈光非內外。野橋村店混塵流，乞我一文充布袋。
證道歌  其二二九 釋印肅 
了即業障本來空，兔角拄丈擊狂風。龜毛索子穿雲鼻，理會乾坤空不空。
證道歌  其二三○ 釋印肅 
未了還須償宿債，這箇冤家何日解。得休休去且休休，莫入他家饒了賣。
證道歌  其二三一 釋印肅 
饑逢王膳不能餐，百品千般耀目間。將謂君家親用底，誰知益我自生難。
證道歌  其二三二 釋印肅 
病遇醫王爭得瘥，盧醫體貌殊嚴怪。我見堂堂心膽驚，不領仙丹從此壞。
證道歌  其二三三 釋印肅 
在欲行禪知見力，活計千般全不識。十波羅蜜鎮長存，龐公老漢通消息。
證道歌  其二三四 釋印肅 
火裏生蓮終不壞，念念勞生不自在。彼既丈夫我亦然，舍短從長無罣礙。
證道歌  其二三五 釋印肅 
勇施犯重悟無生，挑起三衣即便行。逢人指出無心物，當下迴光似不曾。
證道歌  其二三六 釋印肅 
早時成佛于今在，缾傾不出周沙界。妙音遐暢廣宣揚，念者念兮拜者拜。
證道歌  其二三七 釋印肅 
獅子吼，無畏說，直言恰似翻成拙。問渠何處住居家，遥指前坡無處訣。
證道歌  其二三八 釋印肅 
深嗟幪懂頑皮靼，只道無人來剔撥。我今年少或龍鍾，胡亂度生管廣撻。
證道歌  其二三九 釋印肅 
祇知犯重障菩提，彼者堪修我不宜。龍女化身來警世，畜生驢馬我同伊。
證道歌  其二四○ 釋印肅 
不見如來開祕訣，過現未來冤重疊。罪性如空法亦然，罪法俱忘心瑩徹。
證道歌  其二四一 釋印肅 
有二比丘犯婬殺，自嗟自怨無覺察。遠棲林野望成真，自業茫茫誰擺脫。
證道歌  其二四二 釋印肅 
波離螢光增罪結，却把小乘文句說。疑心到此轉懷惶，莫怪經非人自拙。
證道歌  其二四三 釋印肅 
維摩大士頓除疑，離四句兮絕百非。實相門中非我所，一輪心月鎮光輝。
證道歌  其二四四 釋印肅 
猶如赫日消霜雪，逡巡業海皆枯竭。露出毗盧體不分，別無藝解堪施設。
證道歌  其二四五 釋印肅 
不思議，解脫力，不是思量心外得。一句當天八萬門，野橋金柳依依色。
證道歌  其二四六 釋印肅 
妙用恒沙也無極，豈吝參方來問詰。何勞舉指與言詮，杖頭一眼明如日。
證道歌  其二四七 釋印肅 
四事供養敢辭勞，自有摩尼價最高。任君寶滿三千界，性無利益漫豐豪。
證道歌  其二四八 釋印肅 
萬兩黄金也消得，道人有甚相交涉。家中祖代沒分文，廣度河沙三界客。
證道歌  其二四九 釋印肅 
粉骨碎身未足酬，念渠多劫力勤修。如今分付無人要，放體閑眠百草頭。
證道歌  其二五○ 釋印肅 
一句了然超百億，如如不動纖毫力。普眼當觀如□□，春晴曉霧連天碧。
證道歌  其二五一 釋印肅 
法中王，最高勝，一微塵裏光無盡。無邊身相入微塵，轉大法輪常普應。
證道歌  其二五二 釋印肅 
河沙如來同共證，光光相徹無餘剩。各申右手摩其頂，龍天萬億咸歸命。
證道歌  其二五三 釋印肅 
我今解此如意珠，不論貧富灌頭舒。出沒往來無欠缺，四生六道入無餘。
證道歌  其二五四 釋印肅 
信受之者皆相應，不落有無凡與聖。八面清風宇宙寬，日月從他渾自性。
證道歌  其二五五 釋印肅 
了了見，無一物，唯有天真一如佛。普賢腹裏接觀音，善財稽首稱奇特。
證道歌  其二五六 釋印肅 
亦無人，亦無佛，廣大樓臺彌勒宅。豁開門戶接群生，一念無心全用得。
證道歌  其二五七 釋印肅 
大千沙界海中漚，何必春風更點頭。雪夜一枝渾漏泄，速傳驛馬進王侯。
證道歌  其二五八 釋印肅 
一切賢聖如電拂，智尊不動瑠璃色。紫金光聚沒遮攔，說甚寒山并拾得。
證道歌  其二五九 釋印肅 
假使鐵輪頂上旋，萬里神光體自然。邪魔似雪飛湯裏，安能驚動老婆禪。
證道歌  其二六○ 釋印肅 
定慧圓明終不失，天迴地轉光澄寂。劫火洞然轉轉新，箇事如如誰委悉。
證道歌  其二六一 釋印肅 
日可冷，月可熱，凡夫倒用成磨滅。大道圓明一性通，春夏秋冬誰辨別。
證道歌  其二六二 釋印肅 
眾魔不能壞真說，真說無言光廓徹。包含萬有不曾生，天地亡鋒并結舌。
證道歌  其二六三 釋印肅 
象駕崢嶸謾進途，氣沖牛斗耀昏衢。日月失光誰敢顧，萬邪冰爍絕名模。
證道歌  其二六四 釋印肅 
誰見螳螂能拒轍，螢蟲七夕吞明月。織女心寬不作聲，牽牛一棒和空折。
證道歌  其二六五 釋印肅 
大象不遊於兔徑，針鋒頭上禮觀音。百尺竿頭猶進步，十方沙界現全身。
證道歌  其二六六 釋印肅 
大悟不拘於小節，猛燄爐中撈霰雪。石頭垂足示長髭，修行有甚相交涉。
證道歌  其二六七 釋印肅 
莫將管見謗蒼蒼，井底蛙牛逞巨江。乾坤大地一隻眼，用來還似一毫芒。
證道歌  其二六八 釋印肅 
未了吾今爲君决，一字不留無可說。耀古騰今徹底輝，不離當體常光潔。
普菴歌 釋印肅 
祇箇普菴純寶貝，妙慧莊嚴真暢快。無門爲戶到人稀，萬里神光圓頂蓋。非相身，無不在，體露堂堂聲色外。世間夢幻曷能隨，超出世間那肯愛。絕意識，無眼界，浄名卧疾瞿曇解。指權就實度眾生，勿謂古賢來捏怪。悟普菴，本無壞，空劫有窮渠自在。四生六道豈相干，物我兼忘心唯最。無有無，內非內，海印發光誰敢對。森羅萬象普菴收，絕待靈明全體會。忘能所，勿知解，瓦礫真金誰敢買。若還不是老胡來，覿面難逢輪劫肯。雪齊腰，求教誨，得旨忘言轉不退。百鍊金剛無孔鎚，要斷龜毛兔角罪。如意珠，我今解，剎剎塵塵鋪障昧。一毫端量大千輝，爍破無明生死袋。
顯元歌 釋印肅 
不識本家元寶貝，汩沒緣塵生死快。阿賴耶識藏無明，十八界纏繒網蓋。貪嗔癡，常在在，心鏡空花分內外。不知四大假成軀，妄執六塵增渴愛。迷此心，有三界，大地茫茫誰曉解。依師戒定學看經，聞通真空即生怪。世間物，無不壞，唯獨法身鎮長在。毛吞巨海有誰知，芥納須彌實奇最。本無外，亦非內，心法無形無可對。假施七寶滿三千，道眼未開心不會。莫說知，休談解，自驪珠，不著買。用無盡處示眾生，識不破人還□□。聽語言，爲教誨，不脫聲聞生進退。剎那一念入魔群，萬劫虛招無間罪。本無傳，莫求解，祇這靈光終不昧。大無邊表細無塵，圓覺一輪如意袋。
摩尼歌 釋印肅 
一顆摩尼非玉貝，不動隨機方便快。無邊無表實先天，亙古迄今無覆蓋。六和同，心不在，放蕩汪洋塵世外。箇中無可表真如，不滅不生誰不愛。卓頑空，立世界，非界非空有誰解。返己迴觀一物無，光大圓融含百怪。珠體堅，吉怪壞，幻化元空靈本在。三十年看水牯牛，祇箇溈山實奇最。華林子，通非內，蹋倒浄缾絕待對。天上天下獨玄靈，直至如今少人會。老南泉，逞見解，提起貓兒人不買。一刀兩斷不曾分，主伴重重元不背。了非言，聞妙海，鉆火逢烟莫放退。忽然杲日爍冰霜，不立微塵誰受罪。天網恢，非結解，遍布彌漫這三昧。堪笑衡陽沒量人，彌勒光中拖布袋。
十二時歌  其一 釋印肅 
平旦寅，雞鳴犬吠足圓音。祇這圓音無二聽，何勞妄想別求真。擊鍾皷，了無聲，了本無聲真好聽。聲錧無體門前客，體合聲空箇裏人。
十二時歌  其二 釋印肅 
日出卯，齋粥無□心覺飽。鉢盂洗了自閑閑，方信趙州機便巧。師子兒，全牙爪，驚殺百年老虎豹。捏怪文殊劈腦騎，二乘皆道莊嚴好。
十二時歌  其三 釋印肅 
食時辰，金牛作舞笑忻忻。漆桶漆桶喫來□，參方誰識老婆心。佛祖意，只如今，且無自己及他人。雪峰指作一面鏡，輪劫獼猴佩苦辛。
十二時歌  其四 釋印肅 
禺中巳，報君學道無門戶。佛語諸經標此心，此心現時寂滅度。本無迷，曷有悟，真我非身誰作做。貪嗔癡愛屬眾生，達者無非涅槃路。
十二時歌  其五 釋印肅 
日南午，大地元來沒寸土。天上天下獨爲尊，耀目連睛無可睹。石鞏癡，逢馬祖，自己如空誰射弩。三平了道劈開胸，不拄箭鋒徒自苦。
十二時歌  其六 釋印肅 
日昳未，擔板玄沙愛鱉鼻。喪身失命幾多人，張口送睛何處避。不通宗，渾寐語，業識茫茫無本據。盲參不體弄蛇人，常被弄蛇穿却鼻。
十二時歌  其七 釋印肅 
晡時申，衙鼓鼕鼕妙意新。括地該天人不會，如飄野馬入迷津。不取相，勿疎親，露體堂堂絕翳塵。屠兒一念無諸業，龍女逡巡作佛身。
十二時歌  其八 釋印肅 
日入酉，萬戶千家無別有。相呼相喚去還來，誰識一身非妍醜。也無頭，也無手，劫火洞然渠不朽。豬羊牛馬化爲真，毫髮不留無可守。
十二時歌  其九 釋印肅 
黄昏戌，更點分明黑如漆。一道常光絕世倫，來往不通金密積。知不知，識不識，自古至今非外覓。木女清宵何所爲，混月閑吹無孔笛。
十二時歌  其一○ 釋印肅 
人定亥，墜石癡人猶擣碓。忽然舂出古菱花，照地照天無向背。今時人，會不會，未了先須除渴愛。情忘想盡至無依，體若虛空非內外。
十二時歌  其一一 釋印肅 
夜半子，萬事無心誰到此。一毛頭上了徧圓，永劫不遭邪魅使。昇高臺，撾大鼓，努目摇頭如老虎。豬羊咬盡更傷人，自己不真長劫苦。
十二時歌  其一二 釋印肅 
雞鳴丑，飛空著地波波走。演若達多再得頭，依前不換舊時首。無不無，有不有，有無不到休開口。拈槌豎拂有誰知，逐跡尋臊真獵狗。
頌石頭和尚草菴歌  其一 釋印肅 
石頭和尚草菴歌，試問參方會也麽。千萬莫將茅瓦比，離鈎三寸綽清波。
頌石頭和尚草菴歌  其二 釋印肅 
吾結草菴無寶貝，日劫相陪誰曉會。只緣窮子不歸家，未免出頭來捏怪。
頌石頭和尚草菴歌  其三 釋印肅 
飯了從容圖睡快，杲日麗天無可曬。薄𠜱輕霧沒虛空，飽塞虛空全不奈。
頌石頭和尚草菴歌  其四 釋印肅 
成時初見茅草新，權披百衲强看經。賴得藥山重决破，別傳一句醒人心。
頌石頭和尚草菴歌  其五 釋印肅 
破後還將茅草蓋，雨過風吹無罣礙。垢衣那肯便拋遺，切恐眾生難理會。
頌石頭和尚草菴歌  其六 釋印肅 
住菴人，體露堂堂非故新。毫髮有差魔道種，一塵不立妙通真。
頌石頭和尚草菴歌  其七 釋印肅 
鎮長在，不是坐禪并禮拜。實相元來豈用修，越古超今含法界。
頌石頭和尚草菴歌  其八 釋印肅 
不屬中間與內外，獨卧孤峰誰作對。龍天百萬有誰知，金色頭陀笑裏會。
頌石頭和尚草菴歌  其九 釋印肅 
世人住處我不住，布施生天終陷墜。靈光獨耀更無餘，未達凡夫開眼睡。
頌石頭和尚草菴歌  其一○ 釋印肅 
世人愛處我不愛，樂是苦因宜早退。六道四生何日休，唯大丈夫能氣概。
頌石頭和尚草菴歌  其一一 釋印肅 
菴雖小，寂寂寥寥勿邊表。於中獨有一天真，透色融聲常皎皎。
頌石頭和尚草菴歌  其一二 釋印肅 
含法界，大地須彌藏一芥。外道聲聞永不傳，究竟不如心自解。
頌石頭和尚草菴歌  其一三 釋印肅 
方丈老人相體解，一默全包無小大。曼殊贊歎實希奇，問疾不任知自敗。
頌石頭和尚草菴歌  其一四 釋印肅 
上乘菩薩信無疑，爲法忘軀世所希。粉骨碎身應未報，聲聞小果卒難知。
頌石頭和尚草菴歌  其一五 釋印肅 
中下聞之必生怪，泥有著無生死快。改頭換面者還來，歷劫茫茫虛受罪。
頌石頭和尚草菴歌  其一六 釋印肅 
問此菴，有誰直下肯承當。不假良材並巧匠，重重帝綱妙嚴莊。
頌石頭和尚草菴歌  其一七 釋印肅 
壞不壞，百鍊金剛充法界。微塵不立似虛空，始得名爲觀自在。
頌石頭和尚草菴歌  其一八 釋印肅 
壞與不壞主元在，得未拳拳應不昧。婬坊酒肆轉光明，絕類離倫何窒礙。
頌石頭和尚草菴歌  其一九 釋印肅 
不居南北與東西，萬法無生何所疑。巖樹庭莎標妙相，猿啼鵲噪應真機。
頌石頭和尚草菴歌  其二○ 釋印肅 
基址堅牢以爲最，百億輪鎚擊不開。定慧圓明非我所，方知達磨不曾來。
頌石頭和尚草菴歌  其二一 釋印肅 
青松下，珊珊遍地誰知價。無限聰明只道空，問說真空沒命怕。
頌石頭和尚草菴歌  其二二 釋印肅 
明窗內，晃晃絕塵無覆草。指作菩提却不真，白頂門開全領會。
頌石頭和尚草菴歌  其二三 釋印肅 
玉殿瓊樓未爲對，引慈眾生增渴愛。放出溈山水牯牛，熒熒露地難遮蓋。
頌石頭和尚草菴歌  其二四 釋印肅 
衲被蒙頭萬事休，九年面壁爲迷流。神光斷臂何希有，薩埵投崖飼虎求。
頌石頭和尚草菴歌  其二五 釋印肅 
此時山僧都不會，猶若太虛無內外。臨時應化即非真，□取馳求還自背。
頌石頭和尚草菴歌  其二六 釋印肅 
住此菴，不曾焚爇有爲香。終日示君君不見，更無餘事可思量。
頌石頭和尚草菴歌  其二七 釋印肅 
休作解，眾妙玄玄無管带。文殊仗劍逼如來，五百聲聞心豁解。
頌石頭和尚草菴歌  其二八 釋印肅 
誰誇鋪席圖人買，不用文章兼學解。打破虛空歸去來，離世界兮入法界。
頌石頭和尚草菴歌  其二九 釋印肅 
回光返照便歸來，鼻孔遼天眼豁開。元來佛法無多子，連𡎺三拳打自獃。
頌石頭和尚草菴歌  其三○ 釋印肅 
廓達靈根非向背，不關南岳與天台。父母未生前一著，香嚴擊竹始迷開。
頌石頭和尚草菴歌  其三一 釋印肅 
遇祖師，不契玄機道愈疎。靈知不是目前法，目前無法可名模。
頌石頭和尚草菴歌  其三二 釋印肅 
親訓誨，鈍斧開山百雜碎。不求諸聖入玄宗，雪點紅爐方稱對。
頌石頭和尚草菴歌  其三三 釋印肅 
結草爲菴莫生退，百鳥銜花也不來。花開還被風吹落，不得春風花不開。
頌石頭和尚草菴歌  其三四 釋印肅 
百年拋却任縱橫，隻履西歸表不生。來往本無常湛寂，心心相印號傳燈。
頌石頭和尚草菴歌  其三五 釋印肅 
擺手便行且無罪，汝等參方莫錯會。千古萬古一光明，不動遍周塵剎海。
頌石頭和尚草菴歌  其三六 釋印肅 
千種言，修多羅教沒蹄筌。魚兔得時非在說，商人到岸不須船。
頌石頭和尚草菴歌  其三七 釋印肅 
萬般解，筆寫石鎸處處賣。不將一字與人依，露迥迥兮赤灑灑。
頌石頭和尚草菴歌  其三八 釋印肅 
只要教君長不昧，觸目無邊無對待。行住坐卧是誰來，提却蔓菁覓菘菜。
頌石頭和尚草菴歌  其三九 釋印肅 
欲識菴中不死人，幾迴昏暗又天明。明暗不來渠不動，周天匝地等空平。
頌石頭和尚草菴歌  其四○ 釋印肅 
豈離而今這皮袋，心法無形如大海。汪洋不宿死屍骸，萬古騰輝無變改。
活人歌 釋印肅 
大聖靈驗普菴圓，廣施含靈遇有緣。信心清浄通靈感，萬病俱銷釋業愆。文殊體，用普賢，活人歌裏現金仙。藥王藥上非他術，扁鵲孫真共一言。分三服，浄水煎，莫將血味污心田。萬物有形皆我體，但行慈德解讎冤。內無想，外無緣，何必神方肘後傳。身心本是金剛體，不解觀心被業纏。藥病銷，心月圓，信時佛豈獨西天。在在處處人皆有，世間無比這靈源。除罪垢，脫百冤，解使昏□朗義天。信知非我誰爲病，大士維摩笑裏眠。從生病，我不顛，體沒眾生我病痊。不二法門誰敢道，金毛師子露身全。速投藥，解塵緣，莫學群迷眼似聖。隨機應感非難易，信手拈來不用錢。
洪鍾歌 釋印肅 
昭文昭文施一鍾，懸空隨叩警盲聾。圓音不斷周沙界，純體金剛空不空。雖含響，擊即通，十方諸佛應聲中。天龍八部生忻悅，外道魔軍失却蹤。此圓器，大神功，上祝皇王壽不窮。日月長輝邦國靜，臣忠子孝續堯風。昏者醒，愚者聰，民歌鼓腹意和濃。地水火風同一性，剎塵無間體含融。包聲印頑空，鳥樹巖巒風月同。秦時何必驅山鐸，大振金鈴總脫空。時節至，自相逢，肯信無心達本宗。和同一族輸金玉，回向南泉鑄此鍾。黄昏裏，五更中，下下無空徹底通。近祖遠宗迷識解，聞歸浄土禮金容。涅槃侶，契心同，箇箇全音讚此功。顯理揚真無二聽，含靈蠢動一時通。受者法，施者空，且無地獄與洋銅。孝子順孫光遠慶，昭文千古振家風。
開鍾示眾法語 釋印肅 
總中有別異中同，成壞非干這一鍾。收拾油鐺并火熬，圓鎔法器隮盲聾。
學無學頌一十五首  其一 釋印肅 
嘗聞學道不依形，道不依形不離形。不離不依猶寐語，尋思寐語本天真。
學無學頌一十五首  其二 釋印肅 
休道這邊與那邊，得時何更有枯偏。有爲皆是夢，夢中明白體如然。
學無學頌一十五首  其三 釋印肅 
莫向人前說是非，是非不到實希奇。假饒講得天花墜，大地山河總不知。
學無學頌一十五首  其四 釋印肅 
戴起枯髏撞眼睛，燒香設拜甚精勤。一盲引眾誰人會，賺誤世間多少人。
學無學頌一十五首  其五 釋印肅 
病在己而過在師，脫師離己悶胡蘆。從前學解皆忘却，撞頭磕腦愈心粗。
學無學頌一十五首  其六 釋印肅 
實見菩提說甚禪，大家打開過殘年。相逢道伴何言語，無價真珠不用錢。
學無學頌一十五首  其七 釋印肅 
達磨西來腦搭披，少林久坐若頑癡。如斯顯赫非今古，唐土生靈誰得知。
學無學頌一十五首  其八 釋印肅 
老盧得了不傳衣，後代兒孫切莫疑。衣法親傳兩不是，心心心印了無知。
學無學頌一十五首  其九 釋印肅 
五家示派亂縱橫，未到玄門語默爭。誑謗自招無間業，直須全體墜深坑。
學無學頌一十五首  其一○ 釋印肅 
奪下生機不作聲，耳聾眼瞎妙明生。隨流只欲傳心印，豈是緣情粥飯僧。
學無學頌一十五首  其一一 釋印肅 
昨夜三更日卓中，滿天星斗雨濛濛。三門佛殿相携手，要去西天路不通。
學無學頌一十五首  其一二 釋印肅 
翠竹山茶映落霞，猿啼鵲噪道誰誇。一葉墜時秋遍界，春風微動一時花。
學無學頌一十五首  其一三 釋印肅 
悟人寂寂心寥廓，迷者忙忙到處錯。普觀迷悟實無因，祇這如來大圓覺。
學無學頌一十五首  其一四 釋印肅 
周歲孩兒八十翁，若觀老少絕宗風。眾生世界本無有，妙在當人一性中。
學無學頌一十五首  其一五 釋印肅 
十方世界口相吞，不斷圓音說普門。唯有普菴知說處，一箇窮人不著裩。
頌十玄談  其一 釋印肅 
心心，非不心，未得印時生死侵。除非一搭無纖翳，六道皆標我相形。
頌十玄談  其二 釋印肅 
祖祖，如鍾鼓，未擊有意周天普。虛幻形聲本自無，如如不動亙今古。
頌十玄談  其三 釋印肅 
玄玄，不用言，機鋒相拄箭頭連。達道無機玄不滿，儱侗真如有萬千。
頌十玄談  其四 釋印肅 
塵塵，背覺勞生地獄因。鏡寫異形分皂白，合元一性自天真。
頌十玄談  其五 釋印肅 
演演，莫執文書案上展。教人戒定慧堅牢，知見解脫堂堂顯。
頌十玄談  其六 釋印肅 
還還，不消下水及登山。左右逢源名實相，從斯周匝卧雲閑。
頌十玄談  其七 釋印肅 
達達，遍滿河沙微塵剎。本來無語似陽春，雨過花枝連夜發。
頌十玄談  其八 釋印肅 
迴迴，目擊心通處處開。機深體淺無人會，滿天風道我如來。
頌十玄談  其九 釋印肅 
轉轉，兩頭不著中心選。無位真人是阿誰，佛祖鼻孔穿成串。
頌十玄談  其一○ 釋印肅 
一一，恰似太虛經鳥跡。色即是空空不空，度日長吹無孔笛。
頌十玄談 心印 其一 釋印肅 
問君心印作何顔，影現千潭印萬山。夜靜畫樓吹玉管，聲聲相應絕遮欄。
頌十玄談 心印 其二 釋印肅 
心印何人敢授傳，無師弟子佛眾生。幾多妄想成怪覺，執境迷心拜衲僧。
頌十玄談 心印 其三 釋印肅 
歷劫坦然無異色，東西何立誰南北。若言別有一靈光，認子不真元是賊。
頌十玄談 心印 其四 釋印肅 
呼爲心印早虛言，滿目真如自現前。十二時中無不應，金鶯頻道柳含烟。
頌十玄談 心印 其五 釋印肅 
雖知體自虛空性，如理深淵融一鏡。萬象森羅沒處藏，摩尼離垢當清浄。
頌十玄談 心印 其六 釋印肅 
將喻紅爐火裏蓮，精金百煅轉光鮮。居塵不染隨宜用，始覺松風解說禪。
頌十玄談 心印 其七 釋印肅 
勿謂無心云是道，龜毛兔角非堅寶。頑空作境是誰安，不體十方源浩浩。
頌十玄談 心印 其八 釋印肅 
無心猶隔一重關，滯寂沉空也大難。啼問阿娘誰是母，閑雲溪水笑潺潺。
頌十玄談 祖意 其一 釋印肅 
祖意如空不是空，鵬程九萬力唯風。若非風體空何用，體得無空道自通。
頌十玄談 祖意 其二 釋印肅 
靈機爭墮有無功，色空猶未達空空。空色本無權立號，無名全體露金風。
頌十玄談 祖意 其三 釋印肅 
三賢尚未明斯旨，羊鹿牛車孩子戲。數墨巡行枉用功，假立名爲乾慧地。
頌十玄談 祖意 其四 釋印肅 
十聖那能達此宗，要須歷劫道方通。饑寒不認燈爲火，空守門前草屋中。
頌十玄談 祖意 其五 釋印肅 
透網金鱗猶滯水，識神照覺非知己。肯心鳥道即菩提，三文買竭廬陵米。
頌十玄談 祖意 其六 釋印肅 
迴途石馬出紗籠，嘶起寰中雨後風。吹散暮雲孤月朗，危巒烟寺一聲鍾。
頌十玄談 祖意 其七 釋印肅 
慇懃爲說西來意，得意忘言真不二。昨夜三更穿市過，只聞米賤油鹽貴。
頌十玄談 祖意 其八 釋印肅 
莫問西來及與東，焉知佛祖一空同。四維上下皆如是，爭奈凡愚執相容。
頌十玄談 玄機 其一 釋印肅 
迢迢空劫勿能收，非相非名觸處周。罔象無心珠自現，何勞汩沒外馳求。
頌十玄談 玄機 其二 釋印肅 
豈與塵機作繫留，有爲何日得功周。除非無我無人見，體用全通得自由。
頌十玄談 玄機 其三 釋印肅 
妙體本來無處所，超聲越色非今古。詮題不及議難思，莫怪道吾頻作舞。
頌十玄談 玄機 其四 釋印肅 
通身何更有蹤由，三十年看水牯牛。鼻孔無邊難摸索，醍醐常納混春秋。
頌十玄談 玄機 其五 釋印肅 
靈然一句超群象，不落聖凡無伎倆。長笑一聲烟霧寬，含虛寂照亡思想。
頌十玄談 玄機 其六 釋印肅 
迥出三乘不假修，別傳一句普天收。揚眉早是相輕忽，妙得無心了便休。
頌十玄談 玄機 其七 釋印肅 
撒手那邊千聖外，見知不與凡同會。高峰絕頂棹孤舟，海裏爐焚烟自在。
頌十玄談 玄機 其八 釋印肅 
迴程堪作火中牛，一葉纔凋萬國秋。月朗浪平無別事，此心只在朝竿頭。
頌十玄談 塵異 其一 釋印肅 
濁者自濁清自清，一輪堅白不容塵。鏡中妍醜誰分別，水月融光浄法身。
頌十玄談 塵異 其二 釋印肅 
菩提煩惱等空平，色裏膠青用始精。鹽入水中尋不見，□舌輕點笑欣欣。
頌十玄談 塵異 其三 釋印肅 
誰言卞璧無人鑒，但辦肯心終不賺。燎却眉毛尚不知，詢岐欲往西天探。
頌十玄談 塵異 其四 釋印肅 
我道驪珠到處晶，包含萬有獨明靈。同光索價遭人問，兩手張開帽带陳。
頌十玄談 塵異 其五 釋印肅 
萬法泯時全體現，大似金剛經百鍊。定光鎔爍絕纖埃，隻眼圓明何用見。
頌十玄談 塵異 其六 釋印肅 
三乘分別强安名，愍念群生習氣深。寶所到時城假化，何曾動步早觀音。
頌十玄談 塵異 其七 釋印肅 
丈夫自有沖天志，不著形名非與是。交徹輝光意氣濃，金毛師子真堪畏。
頌十玄談 塵異 其八 釋印肅 
莫向如來行處行，一身墮落萬尋坑。人神百億扶難起，耳不聞聲目似盲。
頌十玄談 演教 其一 釋印肅 
三乘次第演金言，義體周天應自連。黄葉止啼兒不叫，方知累劫困如眠。
頌十玄談 演教 其二 釋印肅 
三世如來共所宣，至今不斷少人傳。塞鴻非是人驚起，風擊蘆鳴寫碧天。
頌十玄談 演教 其三 釋印肅 
初說有空人盡執，未明理事虛勞力。念來年久轉迷情，心不負人徒面赤。
頌十玄談 演教 其四 釋印肅 
後談空有眾皆捐，字字無空透色鮮。八萬法門從此入，如今喚作老婆禪。
頌十玄談 演教 其五 釋印肅 
龍宮滿藏醫方義，藥病相當除五味。攪草耆婆也大癡，胡言亂拔莖莖是。
頌十玄談 演教 其六 釋印肅 
鶴樹終談理未玄，口中吐露白如蓮。一花五葉親分付，只恐眾生眼著攣。
頌十玄談 演教 其七 釋印肅 
真浄界中纔一念，未離學地終須欠。今生努力絕名言，永劫不遭塵垢玷。
頌十玄談 演教 其八 釋印肅 
閻浮早已八千年，朝夕忙忙被業牽。一夢不驚塵劫苦，何如領取現光前。
頌十玄談 達本 其一 釋印肅 
勿於中路事空王，鉆火還須金色光。燒却三千并世界，死中得活也無方。
頌十玄談 達本 其二 釋印肅 
策杖還須遠本鄉，未曾舉足見娘娘。多時不隔如今面，子母連天笑一場。
頌十玄談 達本 其三 釋印肅 
雲水隔時君莫住，橫吞碧漢包天地。任他物變景推遷，獨我真如全定慧。
頌十玄談 達本 其四 釋印肅 
雪山深處我非忘，百一十城印普光。彌勒樓開通線道，方知臘雪似春霜。
頌十玄談 達本 其五 釋印肅 
堪嗟去日顔如玉，常和白雲空裏宿。千迴萬匝只如然，寥寥獨唱無生曲。
頌十玄談 達本 其六 釋印肅 
却歎迴時鬢似霜，眉毛眼睫放毫光。從前無理今皆道，笑指泥途七寶裝。
頌十玄談 達本 其七 釋印肅 
撒手到家人不識，明朝更不分南北。逢場作戲弄孔魂，反指牛兒是彌勒。
頌十玄談 達本 其八 釋印肅 
更無一物獻尊堂，剔出銀盆耀雪霜。箭既離絃無退轉，洞山收悔不思量。
頌十玄談 還源 其一 釋印肅 
返本還源事已差，輕羅不著外尋麻。勞慮即真猶未信，忽然解道見桃花。
頌十玄談 還源 其二 釋印肅 
本來無住不名家，唯有西乾路不賒。三度他心通敗闕，國師猶釣死蝦蟆。
頌十玄談 還源 其三 釋印肅 
萬年松徑雪深覆，水泄不通無入路。解脫門開一步周，喃喃寐語分緇素。
頌十玄談 還源 其四 釋印肅 
一带峰巒雲更遮，倒騎鐵馬過流沙。東西南北中央佛，共飲乾坤一椀茶。
頌十玄談 還源 其五 釋印肅 
賓主穆時全是妄，相逢迎送分階巷。老胡不識警梁王，寶積摩尼歡喜藏。
頌十玄談 還源 其六 釋印肅 
君臣合處正中邪，名相和同體似差。一二不成三不是，八還要顯我無瑕。
頌十玄談 還源 其七 釋印肅 
還鄉曲調如何唱，蝶拍鶯歌大道場。唯有禾山解打鼓，金牛作舞也尋常。
頌十玄談 還源 其八 釋印肅 
明月堂前枯梅華，太陽門下雪交加。寶樓閣裏多怪敗，達哩摩尼吽發吒。
頌十玄談 迴機 其一 釋印肅 
涅槃城裏尚猶危，親到靈山未足奇。見佛忘知無我所，六根常動轉阿彌。
頌十玄談 迴機 其二 釋印肅 
陌路相逢沒定期，蛇婆來命怪誰知。四十八人成鼈鼻，急喚頑禪草裏歸。
頌十玄談 迴機 其三 釋印肅 
權掛垢衣云是佛，釋迦也似偷空賊。忽然捉敗不相饒，丹霞火裏純金色。
頌十玄談 迴機 其四 釋印肅 
却裝珍御復名誰，更展琅函耀木輝。了道不除□權立，一切元體是無餘。
頌十玄談 迴機 其五 釋印肅 
木人夜半穿靴去，得意生身無住處。妙用難傳妄想心，知君未解通方句。
頌十玄談 迴機 其六 釋印肅 
石女天明戴帽歸，一身渾著六銖衣。喃喃解說非聲舌，生得兒來叫阿姨。
頌十玄談 迴機 其七 釋印肅 
萬古碧潭空界月，猿啼徹夜何曾歇。幾炙孤負一輪光，唯我同輝誰辨別。
頌十玄談 迴機 其八 釋印肅 
再三撈摝始方知，捉影逃形也太癡。千眼大悲分得半，維摩老漢始全提。
頌十玄談 轉位 其一 釋印肅 
披毛戴角入廛來，水底桃花幾度開。世界未生唯此性，任他遷變豈輪迴。
頌十玄談 轉位 其二 釋印肅 
優鉢羅花火裏開，方知達磨不虛來。夜來一霎清明雨，萬卉千葩勝剪裁。
頌十玄談 轉位 其三 釋印肅 
煩惱海中爲雨露，窮坑變作珍珠庫。可憐不識夜明簾，打破畫缾無作做。
頌十玄談 轉位 其四 釋印肅 
無明山中作雲雷，閃電霞光燦不開。霹靂一聲山嶽震，曼拏大士笑咍咍。
頌十玄談 轉位 其五 釋印肅 
鑊湯爐炭吹教滅，一日三餐飽便歇。獄卒牛頭惡夜叉，同氣連枝應不別。
頌十玄談 轉位 其六 釋印肅 
劍樹刀山喝使摧，十波羅蜜印靈臺。光輪無盡奚邊表，不是貪嗔根得來。
頌十玄談 轉位 其七 釋印肅 
金鎖玄關留不住，穿雲透石充寰宇。四時不語信寥寥，萬劫超然希伴侶。
頌十玄談 轉位 其八 釋印肅 
行於異路且輪迴，百億分身撥不開。地獄天堂非別有，相呼相喚隱天台。
頌十玄談 一色 其一 釋印肅 
枯木巖前差路多，不行鳥道轉誵訛。狐狸引入豪豬窟，不久成團被死魔。
頌十玄談 一色 其二 釋印肅 
行人到此盡蹉跎，一指頭端不奈何。毫髮有差千萬里，溈山撫掌笑呵呵。
頌十玄談 一色 其三 釋印肅 
鷺鶿立雪非同色，鏡裏色空誰間隔。不是青黄黑白紅，上下東西及南北。
頌十玄談 一色 其四 釋印肅 
明月蘆花不似他，於中一氣逼天羅。涅槃影裏無相識，鼻孔遼天笑大哥。
頌十玄談 一色 其五 釋印肅 
了了了時無可了，乾坤道我無邊表。燄摩宮裏混金風，兜率殿中明皎皎。
頌十玄談 一色 其六 釋印肅 
玄玄玄處亦須呵，喝斷烏江返碧波。寄語東吳諸父老，不如聞早念彌陀。
頌十玄談 一色 其七 釋印肅 
慇懃爲唱玄中曲，澗水相和音韻足。唯有伯牙欲露機，斷絃深意無人續。
頌十玄談 一色 其八 釋印肅 
空裏蟾光撮得麽，待風列子已蹉跎。須彌無縫徒伸手，任是先天不奈何。
化米 釋印肅 
當關擊破黄金鎖，佛與眾生無兩箇。全提吞盡十方空，萬億龍天爲護佐。雪歌獨唱古峰頭，風月溪山同讚和。從來弘闡在當人，密賴知音共揚播。共揚播，非彼我，一鉢千家崇善果。直叩維摩不二門，狹路相逢休放過。
買油 釋印肅 
三百六十斤油，何須苦苦問他求。心光廓徹燈何用，水草無心若畫牛。五味舌頭無足日，煎熬煮炙幾時休。功辨斯成無點染，西江一口絕纖流。
行童搬土 釋印肅 
童子聚沙爲佛塔，而今搬土豈無功。忽然覺後知非土，當處回頭識本宗。老僧念你善根微，所以教伊不失時。朝歌暮擊三摩地，不久迷開解我機。
普請道友搬瓦 釋印肅 
當時驢覷井，如今井覷驢。酒醒溪邊思往昔，至今方覺彼區區。空花解弄□兒路，蝶引癡蜂入網蛛。誰是那頭能警叱，回光返照越賢愚。雲蓋瓦鋪須子細，筆端有口顯文殊。
鐵竹歌 釋印肅 
普菴和尚鐵竹歌，十聖三賢不奈何。九節玲瓏通法界，不由籩筍自嘍囉。從百鍊，已經磨，能障狂風止海波。惡龍攝毒皆由我，猛虎歸降豈是佗。世出世間無可比，非凡非聖力摩訶。莫耶劍，比天戈，生滅勞形費氣多。只這一條剛不壞，撐天拄地應三摩。身瑩浄，意曼陀，非眼耳鼻六通和。肉眼那能堪作見，二乘天眼尚誵訛。德山老漢却老婆，橫豎宗風般若多。罕遇其人難措手，至今獨卓立巍峨。君不見，莫蹉跎，點石爲金也是他。即栗橫肩千萬箇，解吞鐵竹可相過。未動口時百雜碎，豈同狐族唱巴歌。順天助道功非細，只欲令人脫死魔。喃喃解語非關舌，入水何曾動碧波。鐵竹自歌如是唱，海潮音徹笑呵呵。
數珠歌 釋印肅 
如是數珠祇一顆，離垢摩尼光不破。佛說剎說眾生說，三世一切說這個。未了人，休將過，成佛人希念佛多。却將妄念數如麻，念來年久却成魔。假慈悲，當什麽，順時吉，逆時禍。行住坐卧似風牽，誑謗佛法如行貨。木槵子，麻穿過，假名一百單八箇。和酒和肉耀心光，誰覺死來連汝墮。心念肉，口波波，業識如是怎奈何。靈府未清徒念佛，身心浄土自彌陀。旃檀成，來惠我，拈起連天笑一和。自家不比這般人，黄葉止啼元是我。聰明人，猶較可，二乘聞說心如火。幾百劫中用數珠，今日教人都訣破。善男子，不恁麽，法無斷滅言無過。一人道假百千虛，何不學西來達磨。不立文字無唱和，寂滅光中神護佐。九年面壁沒人知，直指人心少林坐。雪齊腰，割臂墮，猶自惺惺不放過。徵詰神光勿得心，忽然解悟方擔荷。報參玄，休懡㦬，决擇身心是什麽。虛空何物可相當，體得一如閑打坐。十方諸佛念珠同，法界圓明無兩個。
示弟子彭資深心齋居士 釋印肅 
靈山話月，曹溪指月，禪可禪而成大過。一念頓超沒量人，六月雪哥向猛火。參方侶，休打坐，學至無學得什麽。自從打破趙州關，收放縱橫句不墮。這雪曲，誰解和，舉意萬機無兩個。拈題頌古若河沙，須是金毛師子子。這資深，被誰苦，夢中踢發千鈞弩。射過山河石壁空，枯髏爍盡無纖阻。希奇希奇誰得知，心空及第心齋子。古賢無限學無爲，罕遇明心輪劫苦。聞不聞，豈小補，識破天下老婆子。箭鋒相拄道應難，針芥相投萬事閑。不如佛祖只談心，悲愍盲參往別山。沒絃琴，誰會彈，盧公便就指風幡。直饒不是風幡動，不識真心轉見難。我意無盡非言說，離百非兮四句絕。首觀梁武夢胡僧，未達修山龍濟决。一百一十四重玄，大冶爐中撈片雪。生不生，滅不滅，萬法千機誰透徹。普菴不舍一微塵，本末雙彰□無說。肯將法界作紅心，一箭虛空渾漏泄。
達理歌 釋印肅 
普菴識心達理，不是胡言亂語。教化三千大千，箇箇透泥入水。應無所住生心，更不祭神拜鬼。時中浄念法身，何假燒錢化紙。不被邪魔所惑，各各盡淘真理。亦非夜聚曉散，亦不遠尋山水。亦不發願燒香，亦不棄離妻子。不啗眾生血味，便敬六親九祖。誓不飲酒猖狂，不入牢獄苦楚。見利便不干心，處處如欽父母。你爭無明人我，我自無可作做。修橋補路隨緣，身作山河國土。供養大地含靈，上願皇圖永固。時時風調雨順，日日民歌樂舞。皆因自性天真，永不入他門戶。如今一物無求，不著邪魔祛使。不離當處湛然，運水搬柴佛事。何須打鐃擊鈸，豈用槌鐘擊鼓。饒舌合掌歸依，早被參方取怒。只心普遍蓮花，何異西方浄土。自古本自無迷，今本何曾有悟。設有三乘五教，也似添鹽和醋。生死涅槃如夢，佛說無所作做。更問達磨西來，他亦別無門路。直指人心是佛，不可更移一步。纔有絲髮是非，便入魔家邪戶。死中得活之人，諸佛龍天守護。斬釘截鐵丈夫，這箇凡夫了事。如今人贊神欽，萬劫群靈仰慕。到此若不回心，豈識摩尼寶庫。自利利他不竭，經劫且無怕怖。披雲嘯月吟古風，透石穿山談正法。只個心如巧畫師，只個身如無縫塔。東村老婆是我娘，爺是南門張大伯。
偈頌五首  其一 釋印肅 
應目未嘗離左右，扣宗差別風馬牛。遲速不停俱滯學，個裏還須自肯休。
偈頌五首  其二 釋印肅 
議得無心達有心，識心三界自平沉。可憐迷望無心者，只道無心境不侵。
偈頌五首  其三 釋印肅 
有無俱不到，生滅豈相干。得者隨機應，未達莫顢頇。
偈頌五首  其四 釋印肅 
體得寰中物，忘機自葆光。老莊言不及，佛祖句難藏。槁木非成道，灰心豈離忙。資深無欠少，本有不須忘。
偈頌五首  其五 釋印肅 
南山北嶺如父母，張三李四皆佛祖。隨時只個無著相，許你住山一鈯斧。
紙被歌訓行童  其一 釋印肅 
一片白雲掛在身，披時不許染紅塵。輕羅細想應難比，重錦尋思未可親。豈非顔色白如玉，成現都盧只一幅。紅窗妖艷見低頭，六賊三尸盡降伏。日充衣，夜得蓋，不長不短也不大。世人問我何處尋，蔡倫弟子將來賣。買得將來披，不許邪魔罔兩知。解向市廛遮雲雨，要與閑人隔是非。縱顛狂，任落魄，披入村中人惡惡。直饒紫綬與金章，我也未肯輕輕博。
紙被歌訓行童  其二 釋印肅 
皂袖寒袍入體儀，霞光閃爍遶身飛。或行或坐頻頻看，或卧或眠每每披。幾度入山游勝境，數迴海上覓龍騎。假饒千兩黄金貴，難買山僧這個衣。
大圓智鏡 釋印肅 
普菴非相亦非名，達本忘情不見人。孤月全收無意識，桂輪獨耀絕纖塵。三祇一念湯消雪，萬行須臾火爍冰。到此何勞聲色問，共君本自鏡圓明。若將銅器作天真，背黑面青賺學人。本性如空含萬物，妙明寂照豈容塵。山河石壁三春霧，空色全彰六月冰。智自圓明非我所，不拘日月定光明。
與參徒辨事 釋印肅 
仲元亨老，慇懃圓浄。此中大事，雪曲高歌。騎白牛兒，漫空唱唱囉。這家也舂米，那畔爭打禾。且道乘誰力，天真大老婆。近日南方諸道友，斬釘截鐵自降魔。運水搬柴無不是，神通妙用顯摩訶。一人辦力諸天供，一會修來爭奈何。移根拔樹非邪作，翻有爲無萬事和。樓閣忽然橫碧漢，人人功德無空過。香積味憑知道者，須教不少亦非多。個裏不消重委囑，分明只是這彌陀。
因道友說陳摶打睡警之 釋印肅 
日當午，有巴鼻，莫似這漢打瞌睡。精魄沉滯識神牽，墮入三途難出離。我這裏，不如是，眼若不睡諸夢除。端然靜坐沒牽纏，縱橫自在無縈繫。學道人，生慚愧，普菴萬劫眼不閉。鼻孔連天叫大哥，海納細流通大意。勸君修，休退志，坐斷乾坤無別義。一條脊骨鍊純剛，撐天拄地更無二。這光明，全體是，充滿山河崇富貴。明月堂堂皎碧天，絕待靈明撒手去。一事無心了便休，祖門一句普天取。離相非空無別是，無聲之樂響啾啾。
李光遠宅糴米 釋印肅 
堪笑南泉老古錐，住山情况了無依。解使木人來買米，和光風月正先知。奇奇，柳眼桃腮總是機。寸草不生千萬里，出門春色共依依。癡癡，三千不惜換驪珠。若問普菴來意處，光明遍匝體如如。
與湯亨老居士 釋印肅 
香積厨中烹五味，脚踏天兮頭頂地。雖然頭角各分張，未得箇人都了利。不然亨老大慈悲，一日無私和眾議。南方道友不偏枯，到裏許人皆具備。直教塞口併咽喉，消息出門無不是。
贊三寶  其一 釋印肅 
圓光應現無心物，大地山河恰似無。驪珠一顆非非相，信者權將作畫圖。
贊三寶  其二 釋印肅 
直指人心親見佛，何勞打瓦作龜爻。一片白雲橫谷口，幾多歸鳥盡迷巢。
贊三寶  其三 釋印肅 
迷悟本同光，信時無隱藏。幻空如夢體，三昧覺華王。
贊達磨 釋印肅 
妙契觸目菩提，誰觀達磨西歸。只是老胡捏怪，好與三十竹篦。試問參方知不知，狂書早自落便宜。
贊須菩提 釋印肅 
伎倆全無始解空，雨花動地泄機鋒。欲求靜坐無方所，獨步寥寥宇宙中。
信士畫真請贊  其一 釋印肅 
非迷非悟，誰强名模。無相三昧，不受塗糊。越色超聲無箇事，連聲不斷念蘇盧。眉芒動處千光含，自肯除非大丈夫。持心應不失，謀事便忘真。誰識元明寶，虛勞幾度春。因見普菴老，示我體皆純。但依無著性，性幻在逡巡。
信士畫真請贊  其二 釋印肅 
普因乾坤非外物，周聞法界祇圓音。含靈入我身毛孔，非相非名何處尋。寶陀觸目無人見，妙體端嚴不壞金。如鐘含響隨緣應，見我方知識自心。釋迦佛，普菴光，不二如來體不藏。香花供養誰知有，只在眾生心印堂。
信士畫真請贊  其三 釋印肅 
此法身，無變壞，鼻孔裏許藏三界。水月空花點不成，非相光中常自在。
信士畫真請贊  其四 釋印肅 
法空爲座，金剛爲體，板如癡脫空無底。信心無二，吞山納水。
信士畫真請贊  其五 釋印肅 
蒼天蒼天，悟無生法。談不說禪，開兩片皮。括地該天，如何是佛，十萬八千。
信士畫真請贊  其六 釋印肅 
易盡世間顔色，普菴頂相奚爲。等大虛空一體，霧露雲霞表衣。眼觀不見，耳聽不知。惺惺不昧，了了何虧。自解拈花知起處，冷笑達磨更西歸。用晦隱顯無勞失，亙古亙今也大奇。
示眾法語  其一 釋印肅 
鑛去金存百鍊周，自從索價沒人酬。騰今耀古非聲色，曾共溈山作牯牛。身若浮雲心若風，居常不定在虛空。忽然風捲雲無跡，誰人解識主人公。
示眾法語  其二 釋印肅 
大隱居廛小隱山，了心無事沒多般。休緣到此磨塵垢，絕愛終須耐歲寒。百草上參多寶佛，鑊頭邊勘趙州關。莫教一擊連天地，震動坤維頃刻間。
示楊仲質 釋印肅 
誰識一微塵，於中藏本佛。時時常放光，照燭一切物。只許信心人，在處無輕忽。這回如未應，不離金剛骨。逢本分鉗鎚，煆成非外物。
和光讀金剛經以頌示之 釋印肅 
道人看經不識字，剎那須轉千億部。恒沙諸佛入微塵，達本契經無作做。
何叔宜求頌 釋印肅 
十力功高誰履踐，叔宜重叩普菴門。玄玄眾妙靈知有，自肯唯心聞不聞。時信金剛通佛慧，情忘想盡合乾坤。夜月曉風消息滿，希夷獨步道常存。
破屋頌示眾 釋印肅 
一箇閑身穿破屋，風吹雨滴轉光明。燈籠露柱時時舉，只道以平報不平。瑠璃殿上鞭金馬，追風不及三脚驢。
衲衣示眾 釋印肅 
一箇閑身包萬有，不能自把著針縫。眾緣聚衲須微細，妙相莊嚴一大通。下下針鋒無不實，條條線貫不空空。連天鋪地山和水，一合圓成始脫籠。更有一般奇特處，巖前枯木笑春風。
示徒  其一 釋印肅 
我有陀羅名解脫，在在處處和塵撥。莫令撥著箇凡夫，何用剃頭并展鉢。咦，連妻带子龐居士，一時成佛都包括。妄心不滅禍難除，任向祈求卜大虛。了道不消多語話，當軒自有顆明珠。半夜三更莫費油，澄潭捉月幾時休。冬年莫惹紅塵客，家道安然體自周。寄語門徒諸弟子，得心安樂外何求。
示徒  其二 釋印肅 
未得塵勞息，須依善知識。若肯慈悲學，發願施心力。入泥并入水，莫作閑戲劇。揚眉動目庭，法身無窮極。於中習懶者，管取沒飯喫。趁隊只□飽，披毛無了日。不信佛乘經，逐末本却失。咄哉大丈夫，你乘誰氣力。當本無我人，貪忙有何益。何似歇無明，聽吹無孔笛。五音六律全，皓月悲風寂。一聲宇宙寬，箇中聞的實。和同爲智身，無物堪遮窒。奉勸草木影，閑時急收拾。
與夏國舅 釋印肅 
白日上昇非偶爾，剎那成佛亦如然。個中迥超聲色外，恩光滿目意連天。好明廓徹非思量，一受皇書遍普賢。江西風月光無盡，帝里真如萬法圓。當處飲吞無不足，護持秘密不休年。
與王巡檢  其一 釋印肅 
佛法從來付宰臣，今朝已遇大心人。透明幻住超生滅，鑒物無私佑聖庭。
與王巡檢  其二 釋印肅 
達磨非爲後，瞿曇未是先。當來無量劫，懶翁得自然。
與廖維高 釋印肅 
精通三教越禪機，語默同風和者希。匝地周天居士眼，元來只在一毫釐。
資深和光求頌 釋印肅 
同心實步叩南泉，雲節空巖廓杳然。一室清風千古意，自非聲色問玄玄。
示行者 釋印肅 
絕頂無人處，融會亦非難。獨步依無住，圓心豈往還。深深妙在無言說，莫教閑指動風幡。大事徹頭須進步，白雲千里故鄉關。
睹弟子作頌題窗乃續韻警之  其一 釋印肅 
饒舌刀，刀不透，臨窗一語更離披。儂家自有同風事，千里無來却肯伊。
睹弟子作頌題窗乃續韻警之  其二 釋印肅 
石人擊鼓木人吹，露柱親聞腦搭披。如是圓音無用處，閻公未肯便饒伊。
睹弟子作頌題窗乃續韻警之  其三 釋印肅 
鼻孔遼天是阿誰，權將雲霧作衣披。迷悟本無唯一性，你全是我我無伊。
睹弟子作頌題窗乃續韻警之  其四 釋印肅 
普菴三頌自連拈，寄與提綱本手鉗。爐鞴穩時無鈍鐵，何妨矢上更加尖。
四字書窗以印實相  其一 釋印肅 
得正無非離一安，印空圓足寶瀰漫。天魔外道從何有，體若虛空世豈干。
四字書窗以印實相  其二 釋印肅 
佳乘兩口草標頭，共見同看水牯牛。昨夜牧人無被蓋，今朝猶笑道無求。
四字書窗以印實相  其三 釋印肅 
實離貫穿理不俱，一人直下體同渠。久停頑坐邪思起，返謗如來正覺虛。
四字書窗以印實相  其四 釋印肅 
田頭十字路堂堂，鉗口收心便廝當。領得摩尼真寶藏，却來警夢表提綱。
頌  其一 釋印肅 
一輪心月耀昏衢，夢幻吞侵誰得知。幸遇知音重爲舉，息心回念理元輝。
頌  其二 釋印肅 
一句當天正信希，欲談詞喪懶投機。高峰既遠休尋訪，不惜眉毛爲發揮。
頌  其三 釋印肅 
一身清浄本無瑕，了了歸家勝出家。紅葉舞風須早覺，莫將有限逐虛華。
頌  其四 釋印肅 
一心圓持種種心，信心諸境絕追尋。此中無分應難到，便好回光免陸沉。
頌斷觜缾 釋印肅 
心法無斷滅，踢倒一浄缾。華林不奈何，不脫聲色名。真如俱是戲，心境一等平。不落有無用，三昧本空清。
重陽日頌 釋印肅 
去歲逢重九，風流主得賓。黄花談般若，白法樂天真。今夕當良會，高峰沒四鄰。孤筇挑日月，何道不通津。
百丈先令慶上座禮拜求頌 釋印肅 
西川慶上人，本來沒弟兄。須知自性如空體，水月之中未解真。個事不傳聲色句，元來心法獨靈明。
送米與百丈頌 釋印肅 
百丈孤雲入道林，真如不動意難尋。道人相見非來往，語默全彰亙古今。近日廬陵親得價，一時分付老婆心。
行者妙曉求頌 釋印肅 
頭頭相應人希會，物物皆真體不殊。但辦肯心終不賺，情忘想盡入無餘。自是出家無眼目，只言苦行落空虛。甘贄在俗猶通理，妙曉無求自得珠。
紹椿行者求頌 釋印肅 
假使八千五百歲，紹椿松鶴未爲奇。不若紹明光不變，此中實應出家時。念道何憂衣食事，千光影裏聽鶯啼。聞聲一囀渾消息，滿目蓮花不見枝。
陳達獻菊花求頌 釋印肅 
滿地風光未足奇，霜前秋後吐金枝。靈山親舉唯迦葉，今日陳來眾共知。不獨陶生時節用，轉爲華藏供阿彌。閒見定歸依彼岸，方知此日獻花時。
行住坐卧三十二頌  其一 釋印肅 
普目不拘開合眼，意光何必待天明。眾人未起我周布，行益資他腹自膨。
行住坐卧三十二頌  其二 釋印肅 
瀾渾湯水熟淘沙，不著油鹽醬醋茶。饑渴隨時餐少許，只思因甚悟桃花。
行住坐卧三十二頌  其三 釋印肅 
割愛辭親如是行，豈求衣食及爲僧。步步澄輝無別想，卓然獨立妙明生。
行住坐卧三十二頌  其四 釋印肅 
夜靜風悲人悄悄，眾緣事辦寂寥寥。趺坐結跏雲漢定，誰知卧月忽明朝。
行住坐卧三十二頌  其五 釋印肅 
生老病死苦相煎，唯我能知速棄捐。十二時中常念佛，聞師一舉耳無邊。
行住坐卧三十二頌  其六 釋印肅 
聞道真空不著言，信心清浄在拳拳。只將此性光明遍，語默行藏豈離禪。
行住坐卧三十二頌  其七 釋印肅 
了身如幻向誰言，運水搬柴化有緣。忽遇浴堂人指水，輕清妙觸轉光鮮。
行住坐卧三十二頌  其八 釋印肅 
雲凍風彌鳥絕蹤，洞山只道沒西東。等閑目擊誰相委，賴遇丹霞作炭紅。
行住坐卧三十二頌  其九 釋印肅 
將勤補拙入厨中，不問青泥事事充。拾得寒山明此意，如今成佛滿虛空。
行住坐卧三十二頌  其一○ 釋印肅 
恒河沙劫奉如來，功未全時眼不開。自知本有靈光物，香燈不絕警癡獃。
行住坐卧三十二頌  其一一 釋印肅 
不虧掃地與煎茶，門戶開關用法華。雲跡雨蹤來不住，箇中誰肯速還家。
行住坐卧三十二頌  其一二 釋印肅 
心地光明浄土圓，一切人見我無言。只拈掃帚東西撥，震動三千及大千。
行住坐卧三十二頌  其一三 釋印肅 
百里千鄉信未圓，到來空爇一尋烟。我今朝夕時聞見，粉骨碎身報未全。
行住坐卧三十二頌  其一四 釋印肅 
主賓交接未開言，便過茶湯應口邊。察理聆音非外物，結他歡喜萬千年。
行住坐卧三十二頌  其一五 釋印肅 
護浄燒湯不離坑，慈和三昧益群盲。十方諸佛皆如是，豈效披毛業報生。
行住坐卧三十二頌  其一六 釋印肅 
眾生垢重汩塵緣，豈自收心向覺源。挈水拾薪時節至，三通鼓罷物皆鮮。
行住坐卧三十二頌  其一七 釋印肅 
千年枯木老縱橫，鬼怕神疑夜叉燈。不是道人誰敢動，如斯應不是眾生。
行住坐卧三十二頌  其一八 釋印肅 
火出木燼灰烟滅，黑白無纖可作師。喻若春風融臘雪，普令冷暖□偏枯。
行住坐卧三十二頌  其一九 釋印肅 
幾番舒卷濟羣迷，馬祖陞堂百丈知。由是那時通一線，而今收放莫令遲。
行住坐卧三十二頌  其二○ 釋印肅 
引領搬徒訪萬山，深明下手處艱難。圓成滿目蓮宮現，風鐸聲清意自閑。
行住坐卧三十二頌  其二一 釋印肅 
綠節閑雲間古風，茂林濃處沒西東。子猷消息無人問，鸞鳳飛來足印空。
行住坐卧三十二頌  其二二 釋印肅 
和泥合水實辛勤，不遇明師事不成。今已連天鋪滿地，順緣無漏必通津。
行住坐卧三十二頌  其二三 釋印肅 
密跡彌綸不露塵，天龍八部喜還驚。劫火洞然無變朽，此中人轉普門經。
行住坐卧三十二頌  其二四 釋印肅 
歷劫塵沙積竇巖，十方諸佛共同參。多寶聞經親涌現，故非柏梓與松杉。
行住坐卧三十二頌  其二五 釋印肅 
扁鵲盧醫速退邊，大家飽喫普菴圓。解冤釋結消諸病，感應無方不用錢。
行住坐卧三十二頌  其二六 釋印肅 
如今無縫古稜層，透石穿雲度有生。普納眾緣無住著，狀如一室百千燈。
行住坐卧三十二頌  其二七 釋印肅 
黄金布地非爲富，白玉橫街惹寇徒。心地平堅塵不入，修羅萬億手難摸。
行住坐卧三十二頌  其二八 釋印肅 
直截無根樹子鋪，超凡越聖大心粗。忘軀爲法方如此，擔板真如大丈夫。
行住坐卧三十二頌  其二九 釋印肅 
轟雷吼電警昏蒙，雨歇風清似脫空。佛教眾生弘大道，資家報國續宗風。
行住坐卧三十二頌  其三○ 釋印肅 
千百年前老古錐，鋤山钁圃示箴規。蛇兒挑起無人會，直截橫拋更勿疑。
行住坐卧三十二頌  其三一 釋印肅 
靈源車轍顯來由，一粒穿時快疾收。莫待廬陵高索價，臨機下口卒難酬。
行住坐卧三十二頌  其三二 釋印肅 
摩尼無價汝當收，金玉浮財誓莫求。戴角披毛從此入，百千萬劫作驢牛。
造塔示眾 釋印肅 
求人不如求自己，自己肯時無不成。如今寶塔所將圓，諸人盡發一輪心。氣急殺人因悟道，靈山會上沒閑人。大小不拘皆拽石，高低齊轉普菴經。山林巖谷皆微笑，此是如來最上因。若有癡頑撥不轉，豬樓羊棬好安身。老僧拄杖頭有眼，不打披毛戴角倫。如是斬釘并截鐵，一人了事萬緣新。
金剛隨機無盡頌 啟唱真乘 釋印肅 
稽首一切智，圓通十方慧。無上兩足尊，法體含三世。歸命萬德師，與慈啟大悲。溥度恒沙眾，願力難思□。解空無比量，世出世間上。了義修多羅，圓明真實相。慧命久住持，阿僧歷劫祇。如今言下會，碎體報難齊。我欲窮真法，法則非非法。雖法非正固，要會無法法。隨文偈贊之，標宗立妙機。通方聞便喜，聲聞應皺眉。紅露穿碧海，是汝心非綵。不是風幡動，如如無變改。白日繞須彌，只今是阿誰。共君一夜話，勝讀十年書。
金剛隨機無盡頌 標經題目 釋印肅 
般若真微妙，無相爲宗要。無住元爲體，十方皆昭耀。研窮理趣長，堆卷積山岡。言言不及，一口吸西江。方言稱智慧，真人本無位。出入面門間，參方還了利。喻法比金剛，萬邪豈可當。不壞超今古，日久共行藏。彼岸波羅蜜，清光穿白日。鏡中不亂光，虛空無鳥迹。經文華貫行，破有作法王。連年心苦念，不悟枉時光。誰知遠烟浪，孤帆一片張。穿却虛空鼻，不著更參詳。別有好思量，滿目足風光。釣船依舊放，不見謝三郎。
金剛隨機無盡頌 法會因由分第一 其一 釋印肅 
舍衛多精舍，常光非晝夜。波斯擁出世，摩尼不知價。
金剛隨機無盡頌 法會因由分第一 其二 釋印肅 
祇園境最幽，太子施功周。本心無住著，顯法有來由。
金剛隨機無盡頌 法會因由分第一 其三 釋印肅 
聖凡同遣日，盡講波羅蜜。□唯解空知，更不勞心力。
金剛隨機無盡頌 法會因由分第一 其四 釋印肅 
法會起因出，平地起波流。含靈同佛性，忙忙不肯休。
金剛隨機無盡頌 法會因由分第一 其五 釋印肅 
食乞王城罷，說箇無生話。是法皆平□，本自無高下。
金剛隨機無盡頌 法會因由分第一 其六 釋印肅 
齋餘衣鉢收，心外更無求。法王灌頂子，離相性優游。
金剛隨機無盡頌 法會因由分第一 其七 釋印肅 
欲窮千里目，野干渾狐族。大家歸去來，莫道盆光覆。
金剛隨機無盡頌 法會因由分第一 其八 釋印肅 
更上一層樓，清風似餌鈎。纖鱗吞不得，莫怪釣竿頭。
金剛隨機無盡頌 善現起請分第二 其一 釋印肅 
善吉言初有，樂欲聞初首。不墮往來機，中間無所有。
金剛隨機無盡頌 善現起請分第二 其二 釋印肅 
慈尊護念因，曠大劫相親。眾生皆我子，豈獨出家人。
金剛隨機無盡頌 善現起請分第二 其三 釋印肅 
菩提無相貌，凡夫多變豹。不落墮野狐，不昧猶成罩。
金剛隨機無盡頌 善現起請分第二 其四 釋印肅 
降伏在何人，能言不能聲。解語非關舌，廓然風月清。
金剛隨機無盡頌 善現起請分第二 其五 釋印肅 
如是真如是，無□不心地。觸目應菩提，名標法身義。
金剛隨機無盡頌 善現起請分第二 其六 釋印肅 
諦聽須諦聽，要□靈山令。迦葉以心聞，達士宗禪定。
金剛隨機無盡頌 善現起請分第二 其七 釋印肅 
一堂風冷澹，翠竹籠軒檻。夜靜松聲清，蟾光凝湛湛。
金剛隨機無盡頌 善現起請分第二 其八 釋印肅 
千古意分明，萬國賀昇平。昨夜泥牛吼，今早木雞鳴。
金剛隨機無盡頌 大乘正宗分第三 其一 釋印肅 
欲說宗乘正，不落凡兼聖。有無俱不到，截斷邪師柄。
金剛隨機無盡頌 大乘正宗分第三 其二 釋印肅 
宗乘正若何，未了說誵訛。要知三十棒，趙州勘老婆。
金剛隨機無盡頌 大乘正宗分第三 其三 釋印肅 
四生空鳥迹，六道無見覓。十二假因緣，了幻元無識。
金剛隨機無盡頌 大乘正宗分第三 其四 釋印肅 
三界蜃樓歌，龍女念摩訶。驪珠將獻佛，無垢越娑婆。
金剛隨機無盡頌 大乘正宗分第三 其五 釋印肅 
諸法元非相，示法明心量。於一微塵中，森羅及萬象。
金剛隨機無盡頌 大乘正宗分第三 其六 釋印肅 
無餘任滅磨，應不唱巴歌。真如法界內，無自也無他。
金剛隨機無盡頌 大乘正宗分第三 其七 釋印肅 
富嫌千口少，煩惱何時了。地獄與天堂，歷歷無人曉。
金剛隨機無盡頌 大乘正宗分第三 其八 釋印肅 
貧恨一心多，此心却老婆。打破關南鼓，和起德山歌。
金剛隨機無盡頌 妙行無住分第四 其一 釋印肅 
妙行無拘執，三界非出入。相對且無言，巍巍獨足立。
金剛隨機無盡頌 妙行無住分第四 其二 釋印肅 
諸塵勿易難，那箇別歸關。可憐迷妄者，橫錫步雲山。
金剛隨機無盡頌 妙行無住分第四 其三 釋印肅 
虛空無限量，普光明殿量。百千三昧門，在一毛頭上。
金剛隨機無盡頌 妙行無住分第四 其四 釋印肅 
福德絕遮欄，生死不相關。不住心布施，越彼煉凡丹。
金剛隨機無盡頌 妙行無住分第四 其五 釋印肅 
月浸巖松冷，唯此身心肯。眾生即佛性，佛與眾生等。
金剛隨機無盡頌 妙行無住分第四 其六 釋印肅 
霜凌溪竹寒，雲外疊峰巒。誰人知此意，獨坐且深觀。
金剛隨機無盡頌 妙行無住分第四 其七 釋印肅 
只聞風擊響，圓通銷妄想。旋汝倒聞機，直下分斤兩。
金剛隨機無盡頌 妙行無住分第四 其八 釋印肅 
知是幾年竿，細察早顢頇。一聲無孔笛，寥寥天地寬。
金剛隨機無盡頌 如理實見分第五 其一 釋印肅 
達得真如理，三界唯心起。如今心地也無，六道憑誰擬。
金剛隨機無盡頌 如理實見分第五 其二 釋印肅 
方明實見身，見身非是身。法身無所得，非相本來人。
金剛隨機無盡頌 如理實見分第五 其三 釋印肅 
如來非所說，要解無說說。將無聞爲聞，方達西來訣。
金剛隨機無盡頌 如理實見分第五 其四 釋印肅 
凡有即虛名，恰似曉天雲。日高風一掃，萬里廓然明。
金剛隨機無盡頌 如理實見分第五 其五 釋印肅 
赤水珠難隱，無限人撈捃。罔象性無求，得了何憑准。
金剛隨機無盡頌 如理實見分第五 其六 釋印肅 
華胥夢易惺，盡屬髑髏精。却將夢說夢，何日得超升。
金剛隨機無盡頌 如理實見分第五 其七 釋印肅 
誰知席帽下，今日猶疑怕。獨有裴相知，鼻孔遼天跨。
金剛隨機無盡頌 如理實見分第五 其八 釋印肅 
元是昔愁人，昔愁元本真。迷己爲物者，淪却受辛懃。
金剛隨機無盡頌 正信希有分第六 其一 釋印肅 
戒福修持眾，罕得無心用。眾生肉爲菜，講論喧天鬨。
金剛隨機無盡頌 正信希有分第六 其二 釋印肅 
於中正信希，悟了始方知。見聞如幻翳，拈來總是機。
金剛隨機無盡頌 正信希有分第六 其三 釋印肅 
善根經遠劫，一念還迦葉。微笑領玄宗，了本無交涉。
金剛隨機無盡頌 正信希有分第六 其四 釋印肅 
取相便成非，窮子不曾歸。寧自拋家業，甘受野狐欺。
金剛隨機無盡頌 正信希有分第六 其五 釋印肅 
繡花爭發，黄鳥聲清滑。傷嗟今古人，錯七更錯八。
金剛隨機無盡頌 正信希有分第六 其六 釋印肅 
椶林鳥共飛，一道轉光輝。癡人隨物轉，悟者發真機。
金剛隨機無盡頌 正信希有分第六 其七 釋印肅 
青山無限好，自是人顛倒。四時勿變遷，不著從人討。
金剛隨機無盡頌 正信希有分第六 其八 釋印肅 
猶道不如歸，歸道不如如。道本無象法，無念契無爲。
金剛隨機無盡頌 無得無說分第七 其一 釋印肅 
菩提無定法，一體常周匝。箇裏了無言，圓成無縫塔。
金剛隨機無盡頌 無得無說分第七 其二 釋印肅 
如來有說耶，聲聞未辨邪。返成非謗罪，却業雲遮□。
金剛隨機無盡頌 無得無說分第七 其三 釋印肅 
聖賢皆一道，十方常浩浩。當體即如來，何須苦脩造。
金剛隨機無盡頌 無得無說分第七 其四 釋印肅 
優劣見千差，迷繩謂是蛇。一輪明皎潔，光分幾萬家。
金剛隨機無盡頌 無得無說分第七 其五 釋印肅 
朝菌榮非速，一念無延促。超過數量心，智寶非荆玉。
金剛隨機無盡頌 無得無說分第七 其六 釋印肅 
溟鯤運不賒，大地一微沙。更有九萬里，依舊入蘆花。
金剛隨機無盡頌 無得無說分第七 其七 釋印肅 
南泉中水草，古錐更老倒。放却鼻頭繩，四天無處討。
金剛隨機無盡頌 無得無說分第七 其八 釋印肅 
隨處納些些，騎牛已到家。堂前無影木，雪夜忽開花。
金剛隨機無盡頌 依法出生分第八 其一 釋印肅 
寶施三千界，住相終成壞。離相達無餘，此是空知解。
金剛隨機無盡頌 依法出生分第八 其二 釋印肅 
難齊四句功，五藴未曾空。半夜作天曉，不識日頭紅。
金剛隨機無盡頌 依法出生分第八 其三 釋印肅 
徧觀諸佛法，不與群情雜。聲色外威儀，透過魔軍甲。
金剛隨機無盡頌 依法出生分第八 其四 釋印肅 
皆出此經中，無法不通同。夜來得一夢，今日又相逢。
金剛隨機無盡頌 依法出生分第八 其五 釋印肅 
柳眼窺波綠，豈是人彰目。思量也大奇，響應如虛空。
金剛隨機無盡頌 依法出生分第八 其六 釋印肅 
桃腮笑日紅，蝴蝶趁游蜂。好個歸期意，爭似竺文公。
金剛隨機無盡頌 依法出生分第八 其七 釋印肅 
不能延數日，盡屬天功力。時節自推遷，此性無拘執。
金剛隨機無盡頌 依法出生分第八 其八 釋印肅 
開亦是春風，未免一場空。明明分五葉，結果自然同。
金剛隨機無盡頌 一相無相分第九 其一 釋印肅 
不與諸塵入，雨洒何曾濕。八風吹不動，卓然獨存立。
金剛隨機無盡頌 一相無相分第九 其二 釋印肅 
方能預聖流，常在更何求。迥然超彼岸，莫戀涯頭舟。
金剛隨機無盡頌 一相無相分第九 其三 釋印肅 
一來兼不返，我道也擔板。超凡越聖時，腦後方開眼。
金剛隨機無盡頌 一相無相分第九 其四 釋印肅 
三昧共優游，何處不風流。見色心無二，無二也休留。
金剛隨機無盡頌 一相無相分第九 其五 釋印肅 
離欲心無苦，藥病皆拈却。眼耳有觀音，豈用安手脚。
金剛隨機無盡頌 一相無相分第九 其六 釋印肅 
蘭那行自周，空手把鉏頭。人從橋上過，橋流水不流。
金剛隨機無盡頌 一相無相分第九 其七 釋印肅 
牧童真可樂，摘草吹畫角。撒手撫牛身，鼻孔難摸索。
金剛隨機無盡頌 一相無相分第九 其八 釋印肅 
歸去倒騎牛，乾坤得自由。知道江山闊，圓成六不收。
金剛隨機無盡頌 莊嚴浄土分第十 其一 釋印肅 
昔日然燈所，見聞非我語。方成授記因，達道超今古。
金剛隨機無盡頌 莊嚴浄土分第十 其二 釋印肅 
曾無一法侵，心外更無心。月冷空當午，松寒露滿襟。
金剛隨機無盡頌 莊嚴浄土分第十 其三 釋印肅 
莊嚴諸佛土，我道無門戶。清浄表莊嚴，未達人多悮。
金剛隨機無盡頌 莊嚴浄土分第十 其四 釋印肅 
清浄自生心，心生三界沈。若心生住相，依舊入稠林。
金剛隨機無盡頌 莊嚴浄土分第十 其五 釋印肅 
無住真難見，見見非是見。見不能及時，頭頭隨物現。
金剛隨機無盡頌 莊嚴浄土分第十 其六 釋印肅 
非身大莫尋，日落隔天陰。露柱侵雲漢，井是丈三深。
金剛隨機無盡頌 莊嚴浄土分第十 其七 釋印肅 
山雲昨夜雨，簷頭滴滴舉。寒山拾得知，雙雙爲伴侶。
金剛隨機無盡頌 莊嚴浄土分第十 其八 釋印肅 
溪水曉來深，片光萬物新。相識滿天下，知心能幾人。
金剛隨機無盡頌 無爲福勝分第十一 其一 釋印肅 
四句難談說，修多羅指月。□若復見時，珍重了真歇。
金剛隨機無盡頌 無爲福勝分第十一 其二 釋印肅 
持經不自誇，白玉本無瑕。若還更道會，碓觜却生花。
金剛隨機無盡頌 無爲福勝分第十一 其三 釋印肅 
施心超剎寶，晴空日杲杲。幽獨迥無私，至今漫百草。
金剛隨機無盡頌 無爲福勝分第十一 其四 釋印肅 
得福勝河沙，這裏又勾加。亦無所得故，菩提薩埵耶。
金剛隨機無盡頌 無爲福勝分第十一 其五 釋印肅 
萬物陣芻狗，靈鑑無能守。我尚不可得，非我何可有。
金剛隨機無盡頌 無爲福勝分第十一 其六 釋印肅 
諸緣眼病花，長安幾萬家。露地白牛穩，休誇鹿牛車。
金剛隨機無盡頌 無爲福勝分第十一 其七 釋印肅 
因游樵子徑，底事因緣定。不唱葛藤歌，打個直截令。
金剛隨機無盡頌 無爲福勝分第十一 其八 釋印肅 
誤入葛洪家，說盡天涯話。爾我無自性，常光徧天下。
金剛隨機無盡頌 尊重正教分第十二 其一 釋印肅 
正教堪尊重，一法共不共。十八不共時，滅却南柯夢。
金剛隨機無盡頌 尊重正教分第十二 其二 釋印肅 
人天幸指迷，初機但受持。菴園無滴漏，天曉始方知。
金剛隨機無盡頌 尊重正教分第十二 其三 釋印肅 
脩羅皆供養，天人咸戴仰。不離此經中，念念來還往。
金剛隨機無盡頌 尊重正教分第十二 其四 釋印肅 
塔廟比摩尼，覺了不修持。身中真舍利，只恐自狐疑。
金剛隨機無盡頌 尊重正教分第十二 其五 釋印肅 
隨說功尤博，何况精心覺。□□無學人，即是大圓覺。
金剛隨機無盡頌 尊重正教分第十二 其六 釋印肅 
能持行不低，天龍守護伊。中塗生告別，拔苦與耕犁。
金剛隨機無盡頌 尊重正教分第十二 其七 釋印肅 
龍宮盈海藏，金口親宣唱。字字不違賢，個中絕名相。
金剛隨機無盡頌 尊重正教分第十二 其八 釋印肅 
但是此筌蹄，少室老狐癡。九年面壁守，梁王不透機。
金剛隨機無盡頌 如法受持分第十三 其一 釋印肅 
善現重伸請，妙悟心清醒。實扣此經名，豈欲談虛境。
金剛隨機無盡頌 如法受持分第十三 其二 釋印肅 
當何奉此經，直千金□□。諸佛從此出，十地尚魂驚。
金剛隨機無盡頌 如法受持分第十三 其三 釋印肅 
金剛真般若，默契非談寫。教外別傳人，世間希得者。
金剛隨機無盡頌 如法受持分第十三 其四 釋印肅 
名字假宗乘，宗乘豈立名。得兔忘蹄去，通方萬里平。
金剛隨機無盡頌 如法受持分第十三 其五 釋印肅 
既剖塵中卷，三千及大千。□□□□□，鼓眾看喧天。
金剛隨機無盡頌 如法受持分第十三 其六 釋印肅 
休擎日下燈，髑髏照路行。一日皮相離，零落撒荒坑。
金剛隨機無盡頌 如法受持分第十三 其七 釋印肅 
欲知親切處，必定無本據。忽然言不會，勘破面壁覷。
金剛隨機無盡頌 如法受持分第十三 其八 釋印肅 
庾嶺問南能，踏碓到三更。誰知憨俗漢，紹祖列傳燈。
金剛隨機無盡頌 離相寂滅分第十四 其一 釋印肅 
慧命聞深義，五體如山禮。學海一時乾，心空方及第。
金剛隨機無盡頌 離相寂滅分第十四 其二 釋印肅 
忻悲淚濕巾，憶昔枉精神。今朝聞道矣，夕死也甘心。
金剛隨機無盡頌 離相寂滅分第十四 其三 釋印肅 
金佛曾忍辱，樂處巖菴宿。忽睹歌利王，將直拗作曲。
金剛隨機無盡頌 離相寂滅分第十四 其四 釋印肅 
支解不生嗔，語默自忻忻。深知無相貌，木石表虛形。
金剛隨機無盡頌 離相寂滅分第十四 其五 釋印肅 
道大言無妄，佛誠說非誑。如是接群生，生滅心說謗。
金剛隨機無盡頌 離相寂滅分第十四 其六 釋印肅 
心空行亦純，轉不退機輪。鄉關無異路，花發洞中春。
金剛隨機無盡頌 離相寂滅分第十四 其七 釋印肅 
千峰消積雪，巖溜聲清切。回首睹梅開，疑是梅花裂。
金剛隨機無盡頌 離相寂滅分第十四 其八 釋印肅 
萬木自回春，向道無故新。勸君休取相，拈起轉光鱗。
金剛隨機無盡頌 持經功德分第十五 其一 釋印肅 
功德無邊量，不及如回向。回向理不如，妄想顛倒誑。
金剛隨機無盡頌 持經功德分第十五 其二 釋印肅 
持經力荷擔，忘機越聖凡。深心奉塵剎，古佛共同參。
金剛隨機無盡頌 持經功德分第十五 其三 釋印肅 
施身空造作，欲求無上覺。勤苦歷僧祇，對面還失却。
金剛隨機無盡頌 持經功德分第十五 其四 釋印肅 
小法勿貪婪，無二亦無三。唯此一事實，何用廣言談。
金剛隨機無盡頌 持經功德分第十五 其五 釋印肅 
室內交珍寶，方悔初顛倒。白日上雲霄，帝里風光好。
金剛隨機無盡頌 持經功德分第十五 其六 釋印肅 
門前廢草菴，平常不離方。失却菴中主，猶是雅郎當。
金剛隨機無盡頌 持經功德分第十五 其七 釋印肅 
信心纔不逆，心外非他覓。一體更無餘，無餘也不識。
金剛隨機無盡頌 持經功德分第十五 其八 釋印肅 
當處即瞿曇，骨董兩頭擔。頭長三尺二，身著七斤衫。
金剛隨機無盡頌 能浄業障分第十六 其一 釋印肅 
持誦心無輟，不事閑言說。夜夜禮觀音，水裏撈明月。
金剛隨機無盡頌 能浄業障分第十六 其二 釋印肅 
爲人受困窮，真金喚作銅。棄之尋鈍鐵，攬外钁頭空。
金剛隨機無盡頌 能浄業障分第十六 其三 釋印肅 
信知先世業，淪苦於塵劫。今日受持經，我相漸休歇。
金剛隨機無盡頌 能浄業障分第十六 其四 釋印肅 
惡道自銷鎔，因明智慧通。久客還元舍，不離舊家風。
金剛隨機無盡頌 能浄業障分第十六 其五 釋印肅 
冰泮春池日，野岸花狼藉。傷嗟今古人，幾個知恩力。
金剛隨機無盡頌 能浄業障分第十六 其六 釋印肅 
花殘晚壑風，烟寺一聲鐘。若能從此人，直下悟心宗。
金剛隨機無盡頌 能浄業障分第十六 其七 釋印肅 
君看蓮出水，萬物安堪比。居塵不染塵，欲界行禪理。
金剛隨機無盡頌 能浄業障分第十六 其八 釋印肅 
根在淤泥中，花開麗日紅。潔精無玷汙，明月却相融。
金剛隨機無盡頌 究竟無我分第十七 其一 釋印肅 
菩提真無我，圓知見可可。若言更不會，丙丁來求火。
金剛隨機無盡頌 究竟無我分第十七 其二 釋印肅 
當生如是心，絕待本靈明。迦葉門庭廣，直是不容針。
金剛隨機無盡頌 究竟無我分第十七 其三 釋印肅 
眾生非滅度，說滅度成誤。真如法界中，你我何門戶。
金剛隨機無盡頌 究竟無我分第十七 其四 釋印肅 
承佛記堪任，情忘境自沉。解吹無孔笛，彈得沒絃琴。
金剛隨機無盡頌 究竟無我分第十七 其五 釋印肅 
溈山牛加字，鼻孔皆相似。牧人執杖看，免惹閑公事。
金剛隨機無盡頌 究竟無我分第十七 其六 釋印肅 
雙林髻插簪，實志共同參。梁王宣命處，一拍令通三。
金剛隨機無盡頌 究竟無我分第十七 其七 釋印肅 
經行誰得見，假相天真現。不得誌公時，也是深秋扇。
金剛隨機無盡頌 究竟無我分第十七 其八 釋印肅 
半夜老猿吟，驚起木觀音。拶著虛空背，相打到天明。
金剛隨機無盡頌 一體同觀分第十八 其一 釋印肅 
國土河沙數，廣論無遮護。窮閑一個人，無裩又沒袴。
金剛隨機無盡頌 一體同觀分第十八 其二 釋印肅 
眾生種性深，安可類圓心。妄迷塵數業，三界自漂沉。
金剛隨機無盡頌 一體同觀分第十八 其三 釋印肅 
直須全五眼，私業無家產。天地也不知，莫怪渠儂懶。
金剛隨機無盡頌 一體同觀分第十八 其四 釋印肅 
不可得三心，圓光得一尋。成就一切義，無古亦無今。
金剛隨機無盡頌 一體同觀分第十八 其五 釋印肅 
室內千燈晃，佛有何形狀。如浄瑠璃中，內現真金相。
金剛隨機無盡頌 一體同觀分第十八 其六 釋印肅 
潭容萬像沉，識水悟心深。堂堂空界月，癡猿徹夜尋。
金剛隨機無盡頌 一體同觀分第十八 其七 釋印肅 
落花隨流水，劉阮曾拈起。喫了入桃源，未是真如理。
金剛隨機無盡頌 一體同觀分第十八 其八 釋印肅 
明月尚孤吟，松風似海音。海枯終見底，人死不知心。
金剛隨機無盡頌 法界通化分第十九 其一 釋印肅 
福德元無實，本光常湛寂。圓明法界內，杳廓無窮極。
金剛隨機無盡頌 法界通化分第十九 其二 釋印肅 
方云福德多，多數尚誵訛。法身超數量，菩提薩婆訶。
金剛隨機無盡頌 法界通化分第十九 其三 釋印肅 
大千堆七寶，不及黄頭老。剎剎等微塵，當□日杲杲。
金剛隨機無盡頌 法界通化分第十九 其四 釋印肅 
法界是檀那，人天福德魔。力盡箭還墜，依前入愛河。
金剛隨機無盡頌 法界通化分第十九 其五 釋印肅 
樵唱牽漁唱，川陸無間障。兩個且無聲，佛在舌頭上。
金剛隨機無盡頌 法界通化分第十九 其六 釋印肅 
田歌答郢歌，露柱中心和。田郢本自無，露柱是什麽。
金剛隨機無盡頌 法界通化分第十九 其七 釋印肅 
不辭山路遠，要見唐朝面。對面也不識，誰知者方便。
金剛隨機無盡頌 法界通化分第十九 其八 釋印肅 
蹈雪也須過，不是聽巴歌。□見本來人，雪曲應難和。
金剛隨機無盡頌 離色離相分第二十 其一 釋印肅 
色相因緣離，須明真智慧。古鏡復重磨，照天更照地。
金剛隨機無盡頌 離色離相分第二十 其二 釋印肅 
頭頭見佛身，元是本來人。棒打不回頭，照靈非故新。
金剛隨機無盡頌 離色離相分第二十 其三 釋印肅 
如來言具足，切莫外馳逐。當體即無餘，曹溪留一宿。
金剛隨機無盡頌 離色離相分第二十 其四 釋印肅 
非相即能仁，莫錯認金輪。行圓三十二，慈悲普濟人。
金剛隨機無盡頌 離色離相分第二十 其五 釋印肅 
榮辱空中響，迷真逐妄想。觀其所由來，盡屬虛撈攘。
金剛隨機無盡頌 離色離相分第二十 其六 釋印肅 
山河鏡上塵，獼猴背苦辛。參玄識得鏡，了了見方親。
金剛隨機無盡頌 離色離相分第二十 其七 釋印肅 
烟村三月雨，物物皆相許。只欠自承當，顯露堂堂底。
金剛隨機無盡頌 離色離相分第二十 其八 釋印肅 
別是一家春，豈俱日月輪。諸法不相到，閑身混白雲。
金剛隨機無盡頌 非說所說分第二十一 其一 釋印肅 
無說名真說，唯有□迦葉。無聞而聞聞，四七當頭別。
金剛隨機無盡頌 非說所說分第二十一 其二 釋印肅 
真聞信不猜，無去亦無來。聲聞無見解，人天幾萬回。
金剛隨機無盡頌 非說所說分第二十一 其三 釋印肅 
若言佛有說，執指爲真月。月指兩俱迷，昧修多羅□。
金剛隨機無盡頌 非說所說分第二十一 其四 釋印肅 
即自謗如來，何因得辯才。和風三二月，花發爲誰開。
金剛隨機無盡頌 非說所說分第二十一 其五 釋印肅 
貝葉非文字，决擇世間事。義理妙難通，假立多門路。
金剛隨機無盡頌 非說所說分第二十一 其六 釋印肅 
琅函訓小孩，得了笑咍咍。欲求天外事，須棄世間財。
金剛隨機無盡頌 非說所說分第二十一 其七 釋印肅 
一條楖𣗖杖，兩頭光晃晃。打破須彌山，掛在眉頭上。
金剛隨機無盡頌 非說所說分第二十一 其八 釋印肅  衡山
南嶽與天台，皆入鼻孔內。試問野狐精，你作麽生會。
金剛隨機無盡頌 無法可得分第二十二 其一 釋印肅 
佛得菩提法，然燈默不答。無法可得耶，妙理還周匝。
金剛隨機無盡頌 無法可得分第二十二 其二 釋印肅 
爲無所得耶，窮理絕纖瑕。不可得中得，無礙亦無遮。
金剛隨機無盡頌 無法可得分第二十二 其三 釋印肅 
信知如是是，如是是非是。真如無是非，咄哉休瞌睡。
金剛隨機無盡頌 無法可得分第二十二 其四 釋印肅 
如是□些些，翠竹與黄花。打鼓弄琵琶，還我一會家。
金剛隨機無盡頌 無法可得分第二十二 其五 釋印肅 
迦葉金襴外，多少人不會。應以色求我，不妨淪劫背。
金剛隨機無盡頌 無法可得分第二十二 其六 釋印肅 
相如玉片瑕，翳眼有空花。投機不施笏，定動豈能差。
金剛隨機無盡頌 無法可得分第二十二 其七 釋印肅 
只知聞信馬，髑髏徧天下。是他無不知，忙忙渾晝夜。
金剛隨機無盡頌 無法可得分第二十二 其八 釋印肅 
不覺誤隨車，迷己爲他家。指南却作北，妄意繞天涯。
金剛隨機無盡頌 浄心行善分第二十三 其一 釋印肅 
是法無高下，純一非晝夜。無故亦無新，非真亦非假。
金剛隨機無盡頌 浄心行善分第二十三 其二 釋印肅 
菩提元等平，摩尼一顆明。非色非非色，了自本無名。
金剛隨機無盡頌 浄心行善分第二十三 其三 釋印肅 
我人消息盡，忘軀失却命。參方不遇人，却乃成心病。
金剛隨機無盡頌 浄心行善分第二十三 其四 釋印肅 
善道自然生，萬里體中行。慈悲兼惠施，念念我無能。
金剛隨機無盡頌 浄心行善分第二十三 其五 釋印肅 
暖律潜消凍，萬國春風動。柳上一聲鶯，喚醒輪迴夢。
金剛隨機無盡頌 浄心行善分第二十三 其六 釋印肅 
春池夜長萍，浮生豈暫停。解說千古事，到老也無成。
金剛隨機無盡頌 浄心行善分第二十三 其七 釋印肅 
但知行好事，好事不如無。金剛元是鐵，秋至雁銜蘆。
金剛隨機無盡頌 浄心行善分第二十三 其八 釋印肅 
莫要問前程，何方不現成。動用語默處，不欠一微針。
金剛隨機無盡頌 福智無比分第二十四 其一 釋印肅 
世界須彌主，法身徧寰宇。拄地復撐天，切忌知人舉。
金剛隨機無盡頌 福智無比分第二十四 其二 釋印肅 
三千等大千，佛化進程言。恒河沙眾義，會底豈勞詮。
金剛隨機無盡頌 福智無比分第二十四 其三 釋印肅 
皆爲七寶聚，布施心所住。人天小果因，爭得入佛位。
金剛隨機無盡頌 福智無比分第二十四 其四 釋印肅 
廣施布無邊，終不了心源。於性無利益，福盡果還偏。
金剛隨機無盡頌 福智無比分第二十四 其五 釋印肅 
未抵如來智，通明成大慧。用處不換機，隱顯頭頭是。
金剛隨機無盡頌 福智無比分第二十四 其六 釋印肅 
無爲福勝田，頓覺如來禪。阿鼻剎那滅，八萬及四千。
金剛隨機無盡頌 福智無比分第二十四 其七 釋印肅 
海門風靜夜，滿月遼天掛。除非知不知，實相憑誰話。
金剛隨機無盡頌 福智無比分第二十四 其八 釋印肅 
天際月輪圓，澄澄湛覺源。無風休覓浪，說甚老婆禪。
金剛隨機無盡頌 化無所化分第二十五 其一 釋印肅 
調御無他念，萬行俱無欠。只是老婆心，三乘分頓漸。
金剛隨機無盡頌 化無所化分第二十五 其二 釋印肅 
凡夫有我儂，貪嗔百種兇。佛說多方便，令歸此法中。
金剛隨機無盡頌 化無所化分第二十五 其三 釋印肅 
群情非外物，萬莫生輕忽。皆是自家心，外心無餘佛。
金剛隨機無盡頌 化無所化分第二十五 其四 釋印肅 
不宰是真功，色不異於空。起時唯法起，眼瞎耳兼聾。
金剛隨機無盡頌 化無所化分第二十五 其五 釋印肅 
飯湧維摩鉢，聞香即解脫。後來香積人，到被他輪撥。
金剛隨機無盡頌 化無所化分第二十五 其六 釋印肅 
盃涵落廣弓，疑蛇病腹中。一切著眼壞，誰肯學真空。
金剛隨機無盡頌 化無所化分第二十五 其七 釋印肅 
世間多少事，千門并萬戶。乞晴便得晴，祈雨便應副。
金剛隨機無盡頌 化無所化分第二十五 其八 釋印肅 
總在不言中，一默絕狐蹤。若不是文殊，維摩枉費工。
金剛隨機無盡頌 法身非相分第二十六 其一 釋印肅 
法界全身量，在一毫頭上。西天牛喫禾，東土馬腹脹。
金剛隨機無盡頌 法身非相分第二十六 其二 釋印肅 
如來一念周，無盡意風流。豐干騎老虎，溈山跨水牛。
金剛隨機無盡頌 法身非相分第二十六 其三 釋印肅 
欲觀調御體，窮源須到底。不墮有無空，何處不是你。
金剛隨機無盡頌 法身非相分第二十六 其四 釋印肅 
莫作轉輪儔，用識不勞脩。眼前鑑覺破，華亭覆釣舟。
金剛隨機無盡頌 法身非相分第二十六 其五 釋印肅 
色見終難見，就裏明須現。迴頭徹見時，不離娘生面。
金剛隨機無盡頌 法身非相分第二十六 其六 釋印肅 
聲求不可求，見迹不尋牛。迹在牛還在，不求何自休。
金剛隨機無盡頌 法身非相分第二十六 其七 釋印肅 
臨崖看滸眼，滸即是你眼。眼裏有真心，真心非滸眼。
金剛隨機無盡頌 法身非相分第二十六 其八 釋印肅 
特地一場愁，角聲吹畫樓。不因勉道者，洎合一生休。
金剛隨機無盡頌 無斷無滅分第二十七 其一 釋印肅 
趣向菩提道，可道非常道。無名天地先，十方源浩浩。
金剛隨機無盡頌 無斷無滅分第二十七 其二 釋印肅 
當無斷滅心，休將聞見尋。一念無思體，圓通妙智音。
金剛隨機無盡頌 無斷無滅分第二十七 其三 釋印肅 
法身元具足，東君無私曲。有木便開花，有笋便抽竹。
金剛隨機無盡頌 無斷無滅分第二十七 其四 釋印肅 
境上絕追尋，見境便生心。踢倒浄瓶了，溈山創佛林。
金剛隨機無盡頌 無斷無滅分第二十七 其五 釋印肅 
芥納須彌內，萬卷詩書在。須彌納芥子，一字也不會。
金剛隨機無盡頌 無斷無滅分第二十七 其六 釋印肅 
毛吞巨海深，一頓飽忻忻。曹溪一滴水，猶尚带辛勤。
金剛隨機無盡頌 無斷無滅分第二十七 其七 釋印肅 
驢鳴并犬吠，皆標第一義。幪頭都不知，一體包天地。
金剛隨機無盡頌 無斷無滅分第二十七 其八 釋印肅 
何日不觀音，六窗一晃明。十方俱擊鼓，一處一時鳴。
金剛隨機無盡頌 不受不貪分第二十八 其一 釋印肅 
法法知無我，坐却聖凡個。德山拄杖親，要打劉鐵磨。
金剛隨機無盡頌 不受不貪分第二十八 其二 釋印肅 
心心忍最玄，無中絕二邊。南山燒起火，北山得翠烟。
金剛隨機無盡頌 不受不貪分第二十八 其三 釋印肅 
不應貪福德，强接無生客。聞聲恰似聾，見聲非外色。
金剛隨機無盡頌 不受不貪分第二十八 其四 釋印肅 
隨處示威權，𣗖棘金剛圈。世人吞得者，萬古入燈傳。
金剛隨機無盡頌 不受不貪分第二十八 其五 釋印肅 
緣岸嚴陵釣，半夜守天曉。及至日頭紅，未免隨他照。
金剛隨機無盡頌 不受不貪分第二十八 其六 釋印肅 
平湖范蠡舡，空恨萬波前。不觀天上月，徒撈水間天。
金剛隨機無盡頌 不受不貪分第二十八 其七 釋印肅 
古今人易老，無異霜凋草。本根依舊青，不解尋元討。
金剛隨機無盡頌 不受不貪分第二十八 其八 釋印肅 
片月下伊川，豈是別人源。若還識得水，性海量無邊。
金剛隨機無盡頌 威儀寂靜分第二十九 其一 釋印肅 
無所從來去，法身非住處。充滿十方空，言說非本據。
金剛隨機無盡頌 威儀寂靜分第二十九 其二 釋印肅 
方稱調御師，大願力弘慈。含靈皆一體，滅度行無私。
金剛隨機無盡頌 威儀寂靜分第二十九 其三 釋印肅 
欲明三界主，莫信邪師語。說有有無時，道在未相許。
金剛隨機無盡頌 威儀寂靜分第二十九 其四 釋印肅 
莫認四威儀，行住坐卧知。念念皆相應，珍重任時宜。
金剛隨機無盡頌 威儀寂靜分第二十九 其五 釋印肅 
伯雪徒擊目，失錢遭罪辱。安心畢竟空，一念無延促。
金剛隨機無盡頌 威儀寂靜分第二十九 其六 釋印肅 
陶潜謾皺眉，猶道得歸遲。爭似龐居士，心空及第歸。
金剛隨機無盡頌 威儀寂靜分第二十九 其七 釋印肅 
一株庭際柏，青青無變色。不逐四時凋，權指南標格。
金剛隨機無盡頌 威儀寂靜分第二十九 其八 釋印肅 
千古任風吹，明月最相宜。寒鴻雲外叫，此意有誰知。
金剛隨機無盡頌 一合相理分第三十 其一 釋印肅 
世界元無實，空劫那安石。空由迷妄生，大智安無識。
金剛隨機無盡頌 一合相理分第三十 其二 釋印肅 
因緣本自虛，六道渾如醉。一翳滿空花，便落思量句。
金剛隨機無盡頌 一合相理分第三十 其三 釋印肅 
有爲皆幻夢，無爲常不動。可惜這圓光，把與髑髏弄。